"Lentejuelekin itsuturik dago jende asko eta rock munduan mezuak alboratzen ari dira"

El Drogas dokumentala ikusi berritan, protagonistarekin mintzatu gara. Barricada talde mitikoa, bere socia-rekin drogen mundura eginiko joan eta etorriko bidaia, feminismoa, memoria historikoa, literatura, alzheimerra, politika, bilobak, eszenatokiak... Gauza piloari eman diogu errepasoa. “Gustura, ostia!”, berak esanen lukeen bezala.

El Drogas dokumentalak oso harrera ona izan du ikusleen partetik.

Zu gustura gelditu zara?

Orokorrean gustura, bai 80 minutu hauetan kontatzen denarekin baita jendeak nola hartu duen ikusita ere. Dena den, dena hartzea ezinezkoa da eta penaz gelditu naiz, adibidez, Motxila 21 taldearen gaia ez delako aipatzen, baina neurtu behar da denbora. Bestalde, Barricadaren nire ikuspuntua ematen dut, baina ez da Barricadari buruzko dokumentala.

Barricada eta 80ko hamarkadako Txantrea bereizezinak dira?

Norbaitek egiten duena ulertzeko bere testuinguruan kokatu behar da. Faktore komun asko genituen estatuko beste toki askotako errealitatearekin, horregatik Madril, Bartzelona eta baita hiri txikiagotako langileen auzoetan ere, gure musikak harrapatzen zuen jendea. Franco hil ondorengo urteak oso gogorrak izan ziren. 1980ko hamarkadan sartu zen zaldia [heroina], auzo askotan, familia askotan. Maiz galdetzen diot neure buruari zergatik dagoen boterea drogen legalizazioaren aurka. Ghettoak sortzeak berekin dakar zaborra diamante prezioan ordaindu behar izatea eta horrek familia askoren egitura eta ekonomia hondatzen ditu. Estatuak berak dira negozio ilun horiek guztiak maneiatzen dituztenak. Begiratzen hasten bazara ikusiko duzu heroina trafikoa pasatzen zen bideetatik, pasatzen direla orain armak, organoak, emakumeak… dena kakazahar bera da eta haren aurka egiteak ezinezkoa dirudi.

Drogaren zabalkunde hartan motibazio politikoak ere funtsezkoak izan ziren?

Jakina. Eta ez bakarrik Euskal Herrian, Bartzelonan eta Madrilen ere bai. Auzoetan zeuden elkartasun mugimenduak suntsitu nahi zituzten. Hori dena itzaltzeko erabiltzen ziren zaldia eta beldurra, batez ere lana galtzearen beldurra. Lehen, Francoren garaian alkohola eta erlijioa, herriaren opioa, erabiltzen ziren horretarako. Beti trafikatzen da ideia eta sustantziekin.

Eta orain?

Orain oso latza da langile auzoetan gertatzen ari dena apustu etxeekin, adibidez. Arrotxapea, esate baterako, Iruñean elkartasun-sare sendoena duen auzoa da eta hau da, hain zuzen ere, apustu etxe gehien duena. Ez da kasualitatea. Pertsonaren indibidualismoa bultzatzen da. Eta guk dena sinesten dugu. Ongi legoke errealitatetik gertuagoko irizpideak bagenitu.

Reyes Ilintxeta elkarrizketagilea eta "El Drogas". Argazkia: Dani Blanco

Arteak laguntzen ahal du irizpide horiek eraikitzen?

Niri bai, behintzat. Nik egiten dudanak produktu izaten bukatzen du, niri gehiegi ez gustatu arren, baina behintzat saiatzen naiz produktu hori mantendu dadila ahal den eta fidelen nik pentsatzen dudanarekiko. Nire lanekin jendeak bere irizpide propioak egin ditzan nahi dut. Ez dago deus arriskutsuagorik norberak bere kabuz pentsatzea baino.

Norbaitek katua sakatu behar duela zioen musikariak, nola darama zentsurarena?

Guri Barricadan bi abesti zentsuratu ziguten garaian, Negu Gorriaken afera ari zen gertatzen Galindorekin, beraz, horren ondoan, gurea irrigarria zen. Polygram multinazionalak Bahía de Pasaia abestia kendu zigun laugarren diskotik. Mamen, nire socia [bikotea], Egin-etik pasa zen informazio bila eta hala sortu zen kanta.

Gero seigarren diskoan beste bat zentsuratu ziguten: En nombre de Dios, Opusi erreferentzia egiten diona. Badu puntu umoretsua, eta literarioki asko gustatzen zitzaidan estribilloa: “sacramento, sacrosanto, sacristán sacrificado, sacrilegio consagrado, la señal del santo cristo…”. “Ostia, zer ona naizen!”, pentsatu nuen. Polygrameko arduradunarekin eztabaida latza izan nuen eta ikusi nuen morroia nola jartzen zen zurbil. Handik gutxira aldizkari batek argitaratu zuen single pirata bat bi kantu horiekin eta oihartzun oso zabala izan zuen. Kontzertuetan jendeak eskatzen zituen eta goitik behera zekizkien letrak. Ikaragarria izan zen.

Eta autozentsuratu zara noizbait?

Ez dut inoiz sentipen hori izan, baina bai iruditzen zaidala, hori nolabait gertatzen ari dela rock munduan, edo behintzat ni mugitzen naizen eremuan, ez delako posible rock munduak horren gerra gutxi ematea.

Duela zortzi urte Demasiado tonto en la corteza disko hirukoitza atera nuen. Matxinada abestian politikari batzuen kritika egiten da eta Vamos a desahuciar a la Casa Real diogu, baina inork ez du ezer esan. Agian kontua da beldurrik ez diegula ematen jada.

Auzitegi Nazionalaren beldurra hor dago beti, sortzaileen buruan?

Izan daiteke. Ez dakit. Hala ere, iruditzen zait rockaren munduan jende asko lentejuelekin itsututa dagoela eta mezuak albo batera gelditzen ari dira.

Egungo musikaren panoramari dagokionez, reggeatona gustukoa ez dudan arren, kezkatzen nau haren kontra dagoen oldarraldiak, AEBetatik datorren industriari aurre egiten dion mugimendu bakarra denean. Ongi iruditzen zait aztertzea zeinen matxistak diren letra batzuk eta hori guztia, baina hori ere ez da berria eta ez da soilik gertatzen estilo honetan. Gurean ere matxistak izan gara eta bagara! Asko aldatu behar da, norberarengandik hasita. Gizonok gure alde femeninoari ateratzen utzi eta bigarren lerrora pasatzen ikasi behar dugu. Niretzat plazerra da fardelak aldatzea, adibidez. Gainera lehena ez bazara, matxoena ez bazara, frakasatua besterik ez zara.

Aldatuko litzateke mundua emakumeon mezuak ozenago adituko balira?

Nik uste dut baietz, dena den orokorrean hitz egitea oso arriskutsua da, baina iruditzen zait zentzu handiagoa dagoela emakumeen pentsamendu globalean, harreman zuzenagoa dutelako lurrarekin, naturarekin eta tradizionalki besteak zaindu eta etxeak antolatu dituztelako. Elkartasuna eta enpatia landu dituzte gehiago eta hori da denok ikasi behar duguna.

Gero eta gutxiago fidatzen naiz asanbladez, batez ere gizonek osatzen badituzte. Alderdi politikoak ere ez zaizkit gustatzen. Kortse moduko bat dira, eta hori da dagoen gauzarik antidemokratikoena. Enpatia sustatu behar dugu, ergeltasun maila jaitsi nahi badugu.

Enrique Mayarengatik kapaz nintzateke berriro haxixa erretzeko: “Enrique, izenkide, goazen peta bat erretzera eta hitz egitera eta utzi pailazoei beren lana egiten”.

Argazkia: Dani Blanco

Kutxi Romerok dio irakurketak salbatu zaituela. Zer irakurtzen duzu?

Denetik, plazer ikaragarria da niretzat. Batez ere poesia. Kontakizun laburrak ere oso gustuko ditut. Julio Ramón Ribeyroren ipuin batean oinarritu naiz disko bat ateratzeko.

Irakurtzen eta idazten dudanarekin jolastea gustatzen zait. Askotan plagioa deabrutu egiten da eta ez da aintzat hartzen zeinen ederra den bitxigintzan egiten den bezala, diamante bat hartu, eta beste pieza landu batean ezarri bitxi berri bat sortuz. Hori da niri gustatzen zaidana testuekin egitea. Orain liburu bat ari naiz idazten eta zimikoa egin nahi diot jendeari aipatzen ditudan egile horiek irakur ditzan. Eta aldi berean, proposatu nahi diot irakurleari berak ere beste pieza berri bat egin dezan irakurritakoaren gainean. Literatura, arraioa, jolasa da!

Ez zait interesatzen lehena izatea ezertan, ikasten segitu nahi dut, besterik ez. Luxua da. Bizitza sekulako eskola da, baina askok ez dute aukerarik. Konfinamenduan ez nintzen geldirik egon: orain 300 orrialde ditut, eta bost kanta berri.

Dokumentalean familiarekiko duzun atxikimendua nabarmen erakusten da. Ez da oso ohikoa rock izar batengan, ezta?

Gu halakoak gara. Seme-alabarekin asko gozatu nuen txikiak zirenean, baina bilobekin jabetzen naiz denbora azkar pasatzen dela eta gaur ikusten duzun gauza bakoitza ez dela errepikatuko. Une jakin batean haien bizitza bizitzera joanen dira eta nik antsia dut une guzti-guztiak bizitzeko.

Eta drogei buruz ere modu garbian hitz egiten duzue. Zer kontsumitu duzu?

Ia denetik. Ematen du zaldia ere sartu dudala, baina ez. Nik suertea izan dut txikitatik asma izan dudala eta probak egiteko ziztada asko egin didatenez, orratzak ezin ditudala ikusi ere egin. Baina speed, anfetak, perika [kokaina]… bai. Esaten zuten koka-k ez zintuela harrapatzen… Gainera, sartzen zenuena kaka hutsa zen.

Heroina introspektiboa da eta besteak, aldiz, kanpora begirakoak, ongi pasatzekoak. Nik hitz egiten nuenean zaldia-ren menpeko zen jendearekin, haien bizi filosofia askoz interesgarriagoa iruditzen zitzaidan. Ni bakartia izan naiz beti eta haiekin identifikatzen nintzen gehiago, baina orratzekin ezin nuen.

Zergatik sartu zinen putzu horretan?

Gauza berriek atentzioa ematen dizute eta hormonen iraultzaren urteetan, are gehiago. Leherketa bat da. Gainera arrakasta baduzu, protagonista zarenean, ez zara pentsatzera gelditzen eta gau bakoitza azkena balitz bezala bizitzen duzu. Orduan, bat-batean, aurkitzen zara egoera ergel batean, non zure indar guztiak sustantzia bilatzera bideratzen dituzun. Ni honetaz ohartzean hasi nintzen kontsumoa nabarmen jaisten. Kontzertuetara nindoanean drogazaleena, mozkortiena eta makarrena nintzela erakusteko beharrik ez nuen sentitzen jada. Histeriaz inguratuta nengoen, baina ez nuen parte-hartzen horrenbeste. Etxean ere ikusi genuen beharrezkoa zela gauzak bere tokian jartzea eta, horrela, Mamenek eta biok prozesu oso polita hasi genuen; dagoeneko badira 20 urte ezer hartzen ez dudana, ez drogarik ez alkoholik ere. Dena den, ez dut uste mundu hori deabrutu behar denik, adizio mota asko daudelako. Pertsona hauek guztiak ez dira putakume batzuk. Bultzada bat behar dute gaixotasun hori onartzeko eta aitortzeko. Zu aditzeko prest dagoen norbait ondoan izatea behar da.

Eta eszenatokia zer da zuretzat?

Biloben ondoren gauzarik handiena da. Nire ofizioa da eta luxua da gustatzen zaizun horretatik bizitzea. Gainera, honek gehiago irakurtzera eta musika gehiago entzutera eramaten nau, ikasten eta konposatzen segitzeko. Egoismo hutsagatik nago ni honetan. Nahasten ditut ofizioa eta zaletasunak. Nik gozatu egiten dut eszenatokian, jendeari nire ideiak bidaltzen nire listua eta izerdi tantekin batera.

Hori ez da oso egokia Covid garai honetarako…

Bai, baina niri gustatzen zait areto txikien batailetara sartzea. Jendearen ondo-ondoan egon, mota guztietako jariakinak trukatu… Jaialdi handietan hori ez da gertatzen, dena handiagoa delako, hotzagoa, baina areto txikietan bai. Izorratua ikusten dut panorama. Pandemia honek lehenagokoa eta ondorengoa markatuko ditu bai, baina lehenago ere egoera bereziak egon dira, gero eta maizago: HIESA, behi eroen gaitza, SARS, MERS… Hasten ari gara gauzak beste modu batez ikusten.

Eskrupulosoagoak izanen gara?

Baietz uste dut nik. Eta putada bat da. Ni betidanik hotzagoa izan naiz. Ama besarkatzen hasi nintzen alzheimerra diagnostikatu ziotenean. Orduan jakin nuen zer den besarkadak ematea eta besarkatua izatea, ostia! Eta zeinen gustura ibili naizen zortzi urteotan bera laztantzen eta ipurdia garbitzen. Eta orain, hain gustura nagoela nire inguruko jendea besarkatzen, kakazahar hau ateratzen da. Kontaktu fisikoarekin lortzen duzun konexioa ordezkaezina da.

Pandemiaren erdian joan zitzaizuen ama, ezta?

Bai. Apirilaren 2an hil zen, pertsona gehien hil zen egunean. Oso ahul zegoen eta ez dakigu birusa harrapatu zuen ala ez, baina berdin dio, modu batez edo bestez bukaeran zegoelako. Oso gogorra izan zen, azken egunetan ezin izan genuelako ikusi eta errausketara ere bakarrik hiru pertsona joateko baimena zegoelako; eta gainera, iritsi ginenerako jada erraustuta zegoen. Gero, ahal izan genuenean, familia osoa bildu ginen bazkari bat egiteko. Nik ez dut mezarik behar agur esateko. Beste askok bakardadean pasa behar izan dute dena eta hori latza da.

Txantreak jarraitzen du izaten auzo gatazkatsua?

Gauzak aldatu dira toki guztietan. Agian orain, Txantrean eta beste toki askotan, arazo nagusia mugimendu asoziatiboan dagoen banaketa da. Betidanik bi joera izan dira: sindikala, auzoetako apaizen laguntzarekin askotan, alde batetik, eta abertzalea bestetik. Eta azken honetan orain dagoen desadostasunak banaketa ekarri du auzora. Euskal Herriko mugimendu sozialetan askotan ezker abertzalea saiatu da indarrak biltzen, okupazioa edo intsumisioaren inguruan, adibidez. “Egin soldaduska ETAn”, esaten ziguten eta batzuek ez genuen nahi ez armadan eta ez ETAn ere. Nire ustez, ezker abertzaleak ez du jakin izan bere papera zehazten. Erakunde armatu bati abangoardia izaten utzi dio helburu sozial eta politikoak lortzeko, eta XX. eta XXI. mendeetan hori ulertzea oso zaila da. Eta honekin batera, noski, estatuaren gerra zikina dago, molestatzen dugun guztiak ETA garela esanez.

Zure dokumentala estreinatu zen Zinemaldian eta han bertan ere Patria telesaila aurkeztu zuten.

Patria liburua ez dut irakurri, baina neure buruari zin egin diot irakurriko dudala, ez dudalako kritikatu nahi irakurri gabe. Telesaila ez dut ikusiko. Ez zait interesatzen. No hay tregua kanta sartu nahi zuten eta ezetz esan nien. Imajinatzen nuen tiroek nondik joko zuten, eta ez nuen nahi. Nola konpondu behar dira arazoak horretarako borondaterik ez badago?

Bonirekin egin zenuen bezala?

Ni Barricadatik bota ninduten. Pertsona batzuen ego arazo bat izan zen, baina Boniren aurka ez daukat ezer. Ez litzaidake inportako elkartzea akorde batzuk egiteko. Hemen zoriontsuak ginateke. Ez dugu Barricada berreskuratu behar, ez diogulako inori ezer demostratu behar. Nik Barricadarekin bizi izan dudana ez nuke ezeren truke aldatuko, eta 30 urte horiek nire oinarria dira egiten dudan beste guztirako. Horrekin gelditzen naiz.

Enrique Villarreal Armendariz. Iruñea, 1959

18 urterekin baxua hasi zen jotzen eta Punk Sapos Band eta Kafarnaun taldeetan aritu zen. 1982an soldaduskatik itzulitakoan Barricada sortu zuen Txantrea auzoan Boni, Mikel Astrain eta Sergio Osésekin. 25 disko kaleratu eta milioi bat kopia baino gehiago saldu zuten 30 urtean. 2011n El Drogas kaleratu zuten eta handik urte eta erdira desagertu zen Barricada. La venganza de la abuela, Txarrena eta gaur egun El Drogas bandarekin jarraitu du bere ibilaldia, denera beste hamar disko kaleratuz. Mamen Irujoren socia, bi seme-alabaren aita eta bi biloben aitatxi da.


Orokietako irrati esatariek Gaztetxetik egin dute gaurko saioa

Putzuzulo gaztetxea eta Arraio irratia gertuagotik ezagutzeko aukera izan dute gaur Orokieta Herri Eskolako hainbat haurrek. Urteurren ospakizunen barruan, bertatik egin dute irratsaio berezia.

Orokieta Herri Eskolako ikasleek badute beren irratsaioa Arraio irratian; 13:00etatik aurrera emititu ohi dute FMko 99.3an, baina, gaurkoan, Putzuzulo gaztetxetik egin dute irratsaio berezia. Urteurren ospakizunetan murgilduta dabiltza Arraioko kideak, eta Orokietako ikasleek ere egin dute beren ekarpena. LH 6ko hainbat ikasle joan dira gaztetxera, eta bertan egin dituzte esatari lanak.

Arraio irratiko bi kide elkarrizketatu dituzte lehenik, irratian hasi zirenetik gertatu izan zaizkien anekdotak azaldu dituzte ondoren, eta behin Orokietako zuzendariari egin zioten elkarrizketaz aritu dira azkenik.


'Minari. Historia de mi familia' filma emango dute jatorrizko hizkuntzan

Hainbat jaialditan aitortza jaso duen eta kritika ezin hobeak bereganatu dituen Minari. Historia de mi familia film korearra ikusteko aukera izango da gaur arratsaldean, 19:00etatik aurrera, Modelon. Erdiertsi dituen sarien artean entzutetsuena, Youn Yuh-jung aktoreak irabazitako Oscar saria da. Pelikula jatorrizko hizkuntzan emango dute.


Bikote eta jaialdi gehiago egongo dira Winter Series torneoan

Urriaren 31n hasiko da bigarren ekitaldia, eta otsailaren 19an jokatuko dute finala, Gernikan. Zortzi bikote ariko dira, eta hamasei jaialdi izango dira.

Olatu bat eragin zuen Winter Series torneoaren lehen ekitaldiak: ia egunero bete zen Gernikako (Bizkaia) Jai Alai frontoia eta jende askok ikusi zituen partidak telebistaz. Olatua sendotu egin nahi dute antolatzaileek, Gernika Jai Alai enpresak eta EITBk. Hala, bikote eta jaialdi gehiago egongo dira bigarren ekitaldian.

Hilaren 31n hasiko da, eta otsailaren 19an bukatuko da; egun horretan jokatuko dute finala, lau hilabeteko lehia estua izan eta gero —hamasei jaialdi izango dira—. Alde handia dago lehen ekitaldiarekin aldean: bi hilabete eskas iraun zuen, eta zortzi jaialdi jokatu zituzten. Finala ez beste, astelehen arratsaldean jokatuko dituzte partidak; finala, berriz, igande eguerdian izango da.

Gazteen alde egin dute, eta zortzi bikote ariko dira, estreinan baino bi gehiago. Hauek dira: A multzoan, Erkiaga-Zabala —txapeldunak—, Barandika-Lekerika, Olharan-Basque eta Urrutia-Aimar; eta B multzoan, Beaskoetxea-Lopez, Goikoetxea-Etxeto, Tambourindegi-Minvielle eta Johan-Del Rio.


San Esteban auzorako hirigintza aukerak herritarrekin partekatuko ditu udalak

Azaroan eta abenduan parte hartze saioak egingo dituzte auzotarrekin eta herritarrekin, eremuaren garapenerako proposamenak tolosar guztiekin elkarbanatzeko.

Tolosako Udalak legealdiak daramatza San Esteban auzoko eremuaren garapena egikaritzeko urratsak egiten. Orain arte egindako ibilbidea eta landutako aukera ezberdinak herritarrekin eta auzotarrekin partekatzeko aurrera eramango den prozesua azaldu dute Olatz Peon Tolosako alkateak eta Egoitz Sorozabal Lurralde arloko zinegotzi arduradunak.

Sorozabalek nabarmendu du aurreko urteetan auzoan egindako inbertsio ezberdinei eutsi behar dietela, eta urte amaierarako, eremu horretan 100.000 euro inguruko inbertsioak eginda izango dituztela aurreratu du. «Prozesu luzea izaten ari da konplexutasun handiko eremua delako. Errealitate oso ezberdinak ditu auzoak: erabilera industrialeko eraikinak, aparkalekuak, etxebizitzak, erabilera ezberdinetako azpiegiturak... horrek guztiak beharrezkoa egin du azterketa sakona eta zehatza egitea», gaineratu du alkateak.

Sabai Arkitektoak SL enpresa gauzatzen ari da azterketa, bi fasetan. Lehen fasean, informazio eta diagnosi dokumentua garatu zuten, jada amaitua dagoena. Bigarrenean, alternatiben inguruko hasierako dokumentua lantzen ari da enpresa. Hori da herritarrekin partekatuko dutena, HAPO-aren aldaketarako oinarriak behin betikoz finkatzeko.

Lanketaren azken fasean murgilduta, eta indarrean dagoen legediak eskatuta, azaroan abiatuko dute parte hartze prozesua. Guztira bost saio egingo dituzte: informazio saioa, hiru tailer eta amaiera edo itxiera saioa.

Informazio saioa: Bereziki auzotarrei zuzendua izango da, eta informazio eta diagnostiko dokumentuaren laburpena eta ingurumen ebaluazioa azalduko zaizkie. Alternatiba ezberdinetan oinarritzat hartuko diren zehaztapenak ere erakutsiko zaizkie.

1. tailer irekia: Eremuaren ipar-ekialdeko zatiaren (Zuberoako etxebizitzak eta San Juan kalea 10-12 zenbakiko etxebizitzen artean gelditzen den eremua) antolamendua landuko da saio honetan. San Esteban auzoko etxebizitza gehienak bertan daude eta eremuak tratamendu berezia eta zehatza behar duela atzeman du udalak.

2. tailer irekia: Eremuaren gainerako zatiaren antolamendua lantzeko saioa izango da. Batez ere, jarduera ekonomikoak eta ekipamenduak daude gaur egun gune horretan.

3. tailer irekia: Aurreko saioen ostean, jendaurrean jarriko da dokumentua eta dokumentua bera azaltzeko tailerra egingo da. Ekarpenak edota iradokizunak egiteko epea zabalduko zaie herritarrei. Epe hori legealdia amaitu aurretik amaituko dela ziurtatu du Sorozabalek.

Azken itxiera saioa: Epe hori igarota, jasotako ekarpenak teknikoki aztertuko dira eta behin betiko proposamen teknikoaren aurkezpena egingo da.

Urriko osoko bilkuran onartuko du udalbatzak parte hartze programa eta azaroan abiatuko da prozesua. Azaroa eta abendua bitartean egingo dituzte lehen informazio saioak eta bi tailerrak, eta datozen asteetan jakinaraziko dituzte data zehatzak. «Hurrengo legealdirako oinarriak prest uztea da egindako azterketaren eta partaidetza prozesuaren helburua, ahalik eta adostasun zabalenarekin, bai herritarrei zein gainerako alderdiei dagokienez, etorkizun hurbilean auzoaren garapena egikaritzeko», azaldu du Sorozabalek.

Eremuan udalak egin nahi dituen lanen inguruan, Lurralde arloko zinegotziak ez du baieztatu zenbat etxebizitza eraikiko dituzten. «Hasiera batean 1.200 etxebizitza egitea zen asmoa. Gerora, hirigintza prozesua aurrera eramateko baldintzetako bat kopuru hori jaistea zen».

Auzoko ekipamendu garrantzitsuenen inguruan, ondorengoa esan du Sorozabalek: «Dokumentuan zehaztuko ditugu ekipamendu ezberdinak (Ferialekua eta Bonberenea, esaterako) zenbateraino aprobetxatuko ditugun. Alternatibez hitz egien dugunean, gerta daiteke udalak posizionamendu bat izatea. Bonberenea, adibidez, eraikin historikoa da, ibilbide bat duena, baita balio bat ere. Sentsibilitate hori ere irudikatu beharko da alternatiba horietan. Alternatiba ezberdinak egon daitezke, baina irizpide modura ezarri zen, ekipamenduak, ahal den neurrian, mantendu egin behar direla. Horien arabera egingo ditugu lanak». Aurreratu duenez, datorren legealdian hasiko dira lan horiek.

Etxebizitza babestuen aldeko apustua

Peonek azpimarratu du herrian garatzeke gelditzen den eremu zabal bakarra dela San Esteban. «Garrantzia handia du eremu honen garapenak, herritarren eta auzotarren egungo zein etorkizuneko beharrei erantzun diezaion. Horregatik, beharrezkoa da orain arte landu ditugun aukera ezberdinak auzotarrekin eta tolosarrekin partekatzea, adostasun zabala lortzeko, betiere, bideragarritasun ekonomikoa eta eraikigarritasuna kontuan izanda», azaldu du.

Eremuaren garapenerako azterketa sakona abiarazi aurretik, helburu nagusiak eta eremuaren garapenerako baldintzak finkatu zituen udalak auzotarrekin eta bertako eragileekin: «Eremua eraberritzea eta berregokitzea da helburua, genero ikuspegia txertatuz, auzo irisgarria, atsegina eta kulturalki bizia izan dadin. Oinezkoei protagonismo handiagoa emango zaie, hirigintza orekatu eta erakargarriarekin, auzoaren nortasuna zainduz eta auzoaren izaera berdea mantenduz, landa ingurunearen eta herrigunearen arteko eremuaren jarraikotasuna bermatuz. Eta noski, eremuaren garapenak tolosarren egungo zein etorkizuneko beharrei erantzun beharko die, azpiegiturei zein etxebizitzei dagokienean, etxebizitza babestuen aldeko apustuan».

Auzoaren garapena egungo beharretara egokitzeko eta auzoaren garapenerako oinarriak zehazteko 2019ko martxoan azterketa sakona abiarazi zuen udalak, «auzoaren garapena faseka egitea ezinbestekoa delako, bideragarritasun ekonomikoa bermatze aldera». Aurreko legealdietan San Esteban auzoa garatzeko planteamendu ezberdinak egin izan dituzte, momentuan momentuko egoera sozioekonomikoari eta herritarren beharrei erantzuteko. «Beharrak eta legeak aldatuz joan dira», esan du alkateak.


Bideoa: Leize taldeak bere hainbat abesti grabatu ditu berriro

Ibilbide luzeko rock taldea da Leize, eta egungo formazioarekin bere errepertorioko hainbat abesti grabatu ditu berriro Azpeitiko 2noisy estudioan, Oihan Lizasoren gidaritzapean. La Rueda da emaitza horren lagina, ikus-entzunezko honetan ikus daiteken bezala. Felix Lasa eta Toñorekin batera, Ibik eta Joseba Lazkanok osatzen dute egun Leize.

https://www.youtube.com/watch?v=xeCa8SDVifQ


Aritz Aranburuk irabazi du Santa Marina Challenge txapelketa

Zarauztarrak lehenengo postua eskuratu du Pablo Gutierrezek aurrenekoz antolatutako surf txapelketan, Kantabrian. 2 metroko olatuak izan dira nagusi, eta guztira, 16 surflarik parte hartu dute.

Aritz Aranburuk lehenengo postua lortu du Kantabriako txapelketan. (Comunica Surf)

Aurten antolatu dute Rip Curl Santa Marina Challenge surf txapelketa aurrenekoz, Pablo Gutierrez surflari kantabriarraren eskutik. Ostiralean, martxoak 15, izan zen proba, Loredon (Kantabria). 2 metroko olatuak izan ziren nagusi, eta guztira, 16 surflarik parte hartu zuten.

Aritz Aranburu zarauztarrak irabazi zuen txapelketa, eta Rip Curl-en Wetty Albarca saria eskuratu zuen. Duvignac frantsesak egin zuen bigarren, eta Paglo Gutierrezek hirugarren postua lortu zuen.


Etxe azpian jarri nahi dieten ostatuaren aurka egin dute

Iazko abuztuan hasi ziren Antiguako Arriolako pasealekuko lokal bat ostatu bihurtzeko lanekin. Donostiako Udalak hilabete lehenago, 2021eko uztailaren 19an, baimendu zion obra Liderko Hostel enpresari. Gazteentzako 26 gela handi eta 220 ohe izango dituen ostatua jarri nahi dute.

Arriola kaleko 15., 17., 19. eta 21. zenbakietako sotoa da egokitzen ari direna. Bi etxebizitza bloke eta auzokideen bi erkidego daude. Horietako batek, 15. eta 17. zenbakietako bizilagunek osatzen duten erkidegoak, ostatuaren proiektua gaitzetsi eta auzibide administratiboan salaketa jarri dute. «Hedabideekin hitz egitea erabaki dugu udalak ez digulako jaramonik egiten», salatu dute.

Hasieratik «informazio» falta izan dutela diote. «Enpresak obra abiatu zuen, eta zigun inolako azalpenik eman. Aldiz, beraien abokatuaren partetik mehatxuak jaso ditugu». Iazko abuztuaren bukaeran egin zuen lehen bilera auzokideen erkidegoak, eta ordutik hainbat pauso eman dituzte. Lehenik, Donostiako Udaleko Hirigintza Sailari ostatuaren proiektua eskatu zioten. «Hainbat dei egin ostean, ukatu ziguten proiektu hori existitzen zenez. Ordea, idatziz eskatutakoan, ostatuaren proiektua baieztatu eta xehetasunak pasa zizkiguten».

Arriola pasealekuko lokala soto bat dela diote bizilagunek. Ordea, Liderko Hostel enpresak aurkezturiko proiektuaren arabera, beheko solairu bat da. Hori argitzeko bizilagunek bi arkitekto kontratatu zituzten, azterlan bat egiteko. «Azterlanek erakusten dute lokal horren ezaugarriak ez direla bateragarriak proposatzen den jarduerarekin. Hau da, lokal horrek ez ditu beheko solairu baten baldintzak betetzen», azaldu dute bizilagunek.

«Eskuak garbitu dituzte»

Bizilagunek kexa formal bat helarazi zioten Hirigintza Sailari. «Oso berandu erantzun ziguten, epez kanpo. Ez zuten auzian sartu nahi izan, eta ez ziguten azalpenik eman. Eskuak garbitu dituzte. Udalarekin ez dugu harremanik», salatu dute. Aldiz, 19. eta 21. zenbakietako auzokideen erkidegoa udalarekin bildu dela jakin ahal izan dute. «Lokala neurtzera udal teknikariren bat bidaliko adierazi zieten, baina hona ez da inor etorri».

Eneko Goiak asteartean adierazi zuen ez duela izan bizilagun hauen salaketaren berri, baina nabarmendu zuen Arriolako lokalak hirugarren sektoreko erabilera duela.


Altuna III.a, baja Binakako Txapelketako lehen jardunaldian

Amezketako aurrelariaren ordez Danel Elezkano arituko da asteazkenean Eibarren.

Jokin Altuna baja izango da asteazken honetan Eibarko Astelena pilotalekuan, Binakako Txapelketako lehen jardunaldia itxiko duen partidan, Aspe enpresak astelehen honetan ohar baten bidez jakinarazi duenaren arabera.

Amezketako aurrelariak min hartu zuen eskuineko eskuan duela astebete, Joseba Ezkurdiaren aurka jokatu zuen Lau t 'erdiko finalean, hain zuzen ere. Arbizukoaren aurkako neurketa bukatzeko gai izan bazen ere, ezin izan da osatu Binakakoaren estreinaldirako.

Aipatu oharrean, Aspek gaineratu du Altuna III.ak "proba bat" egin duela Amezketako pilotalekuan eta bere sentsazioak "negatiboak" izan direla. Horrenbestez, pilotariak "masajeak" hartzen jarraituko du eskuan, eta beste proba bat egingo du txapelketako bigarren jardunaldiari begira, bere kasuan abenduaren 6rako aurreikusita dagoena.

Elezkano II.a, bere ordezkoa

Horrela, Danel Elezkanok beteko du Altuna III.ak libre utzitako lekua, Xabi Tolosarekin batera, Aitor Elordik eta Jose Javier Zabaletak osatutako bikotea garaitzen saiatzeko asmoz.


Frantziak Yvan Colonna preso korsikarrari zigorra eten dio

"Familiak lasaitu ederra hartu du", adierazi du Sylvain Cormier presoaren abokatuak. Hala ere, behin-behineko erabaki bat da, osasun egoerak hobera egin arte, eta une hori iritsita berriz espetxeratzea azter dezakete.

Frantziako Justiziak osasun arrazoiengatik Yvan Colonna preso korsikarraren zigorra etetea erabaki du. Colonna martxoaren hasieratik koman dago, beste preso batek eraso egin ondoren.

61 urteko Colonna Marseillako ospitalean dago oso larri. Korsikako presoari biziarteko espetxe-zigorra ezarri zioten, 1998an Claude Erignac prefeta, Frantziako Estatuak uhartean duen ordezkari nagusia, hiltzea egotzita.

Osasun egoera oso larria denean espetxe-zigorra eteteko aukera aurreikusten du Frantziako legediak. Terrorismoaren Aurkako Fiskaltzaren oniritzia jaso ondoren, epaileak erabakia hartu du, Le Figaro egunkariak zehaztu duenez.

"Familiak lasaitu ederra hartu du", adierazi du Sylvain Cormier presoaren abokatuak. Hala ere, behin-behineko erabaki bat da, osasun egoerak hobera egin arte, eta une hori iritsita berriz espetxeratzea azter dezakete.

Arleseko espetxean Colonna gainerako presoengatik nahikoa ez babestea leporatu diote Korsikako agintariek Frantziako Estatuari, erakundeen utzikeria salatuz. Colonnaren erasotzaile islamistari terrorismoa egotzi diote.

Erasoak protesta oldea piztu du Korsikan. Dozenaka manifestari eta polizia zauritu dira istiluetan.

Bi asteko mobilizazioen ostean, Mediterraneoko uhartea lasaitasunera itzuli delako zoriondu da Frantziako Gobernua. Egonkortasunak jarraitzen baldin badu, eskumenak eta preso korsikarren senideen eskakizunak aztertuko dituztela esan du Eliseok.


A-636 errepidea itxiko dute astelehen gauean

Mantentze lanak egingo dituzte Antzuola eta Bergara artean, eta Beasaingo noranzkoan itxiko dute errepidea, 22:00etatik 06:00etara bitartean. GI-627 errepidea, ordea, zabalik egongo da, eta, beraz, Gipuzkoako Foru Aldundiak bide hori erabiltzeko aholkua eman du. Bergarara arteko noranzkoa zabalik egongo da.


Garuneko paralisia duten 15 haur ari dira exoeskeleto berri batekin lanean

Danelek 4 urte ditu eta garuneko paralisia, Aspaceko erabiltzailea da eta gaur exoeskeletoarekin lan saioa egitea tokatzen zitzaion. Amak haurrari on egiten diola ziurtatzen du. Aita Menni, Aspace eta Gipuzkoako Foru Aldundia elkarlanean ari dira haur horien bizi kalitatea hobetzeko.


Oihana Azkorbebeitia eta Leire Baraibar mendi lasterkariek Basazabal bete dute

Ostiralean hitzaldia eskaini zuten bi mendi lasterkariek Basazabal jauregian, eta askotariko gaien inguruan hitz egin zuten. Ihintza Elustondo kazetariak zuzendu zuen solasaldia.

Domusa Teknik 40 MLK mendi lasterketa egingo dute maiatzaren 14an Azpeitian, eta proba horren harira, Mendi lasterketak eta emakumeak hitzaldia eskaini zuten ostiralean, Basazabal jauregian. Mendi lasterketetan punta-puntan aritzen diren bi emakume korrikalari gonbidatu zituzten herrira gai hori jorratzeko: Oihana Azkorbebeitia (Abadiño, Bizkaia, 1981) eta Leire Baraibar (Areso, Nafarroa, 1979).

Biak ala biak hainbat podium zapaldutakoak dira, eta askotariko gaien bueltan aritu ziren. Hain zuzen, beraien ibilbidean zehar izan dituzten bizipenak eta horien inguruko ikuspuntuak azaldu zituzten jauregiko aretoa bete zuten herritarren aurrean. Era berean, amatasuna eta mendia nola uztartu izan dituzten azaldu zuten.

Domusa Teknik 40 MLK mendi lasterketan parte hartuko dute Baraibarrek eta Azkorbebeitiak, eta "gozatzera" etorriko dira Azpeitira. Solasaldia Ihintza Elustondo kazetariak gidatu zuen, eta hark jarritako puntuen inguruan ere hitz egin zuten bi emakumeek.

Baraibar, Azkorbebeitia eta Elustondo.

Aretoa bete egin zen bi protagonistak entzuteko.


Langabezia jaitsi egin da, baina ia 16.000 langile gehiago daude erregulazioan

Azaroan, 171.963 langabe zeuden erregistratuta, urrian baino 5.416 gutxiago, eta iazko azaroan baino 25.770 gehiago.

Bizitza soziala eta aisialdia murrizteko Eusko Jaurlaritzak eta Nafarroako Gobernuak hartutako neurriek eragina izan dute Hego Euskal Herriko lan merkatuan. Hainbat hilabetez behera egin ondoren, berriro ere handitu da enplegua aldi baterako erregulatzeko espedientean dauden langileen kopurua: azaroaren amaieran 41.714 ziren, hilabete lehenago baino 15.749 gehiago.

Datu txar horrek kontraste handia egiten du langabe kopuruaren bilakaera onarekin. Ohikoa denez, langabeziak behera egin du azaroan, baina aurten inoiz baino gehiago egin du: 171.963 lagun ageri dira langabe gisa erregistratuta Lanbideren eta Nafar Lansareren bulegoetan, urrian baino 5.416 gutxiago.

Langabezia: jaitsiera historikoa

Koronabirusaren krisiak kolpe gogorra eman dio lan merkatuari, eta horren erakusle da duela urtebete baino 25.770 langabe gehiago zeudela azaroan. Baina, hurrengo hilabeteetan egoera izugarri okertzen ez bada, ez dira beteko aurreikuspenik beltzenak, eta langabe kopuruak ez du gaindituko 200.000 lagunen langa. Bide horretan zihoan udan, abuztuan 185.420 izan baitziren, baina ordutik hona ez du okerrera egin, hobera baizik: abuztuan baino ia 13.500 langabe gutxiago daude orain.

Zerbitzuak izan ziren langabeziaren jaitsieraren motor nagusia irailean eta urrian, hezkuntzari lotutako enplegua dela eta. Azaroan ere zerbitzuetan jaitsi da gehien langabezia (-2.974), baina beste sektoreen ekarpena ere ez da gutxietsi behar. Aeronautikaren arazo latzak gorabehera, industrian 766 langabe gutxiago daude urrian baino, eta 490 gutxiago eraikuntzan, baina portzentualki hobekuntza handiena aurretik enplegurik gabe zeudenen artean gertatu da (-979). Gazteak izan ohi dira horietako asko.

Langabeziaren jaitsierak batez ere gizonei egin die mesede, eta, horren ondorioz, emakumeek langabeen artean duten pisua lau hamarren igo da, %55,8ra arte. Horrela, SEPEren datuak INEren biztanleria aktiboarekin erkatuz gero, emakumeen %14,9 daude lanik gabe, eta gizonen %10,9.

Lurraldeei erreparatuz gero, Nafarroa da salbuespena, han gora egin baitu langabeen kopuruak (+619). Asko murriztu da kopurua Bizkaian (-2.349) eta Gipuzkoan (-1.547), baina, bere biztanleria kontuan hartuta, Arabak eman du daturik onena (-2.139). Ikusi beharko da, ordea, zer gertatuko den hurrengo asteetan, aeronautikan eta autogintzan iragarritako kaleratze gehienak gauzatzen direnean.

Erregulazioak: berriro gora

Enplegua aldi baterako erregulatzeko dosierrean zeudenen kopuruak apirilean jo zuen goia, itxialdia ia erabatekoa izan zenean. Orduan 230.000 langile egon ziren behin-behinean lanetik kanpo, baina kopuru horrek behera egin zuen ekonomia zabaldu ahala. Urrian jo zuen behea (25.955 langile), baina, espero zen moduan, jauzi bat egin du gora azaroan, 41.704raino. Ostalaritzako langileak dira batik bat, tabernak eta jatetxeak itxita egon baitziren ia azaro osoan. Joan den astean zabaldu ziren batzuk Nafarroan, eta horren eragina ikus daiteke datu batean: gehiago dira batez beste aldi baterako erregulazioan egon diren langileak (10.891) hilabetearen amaieran zeudenak baino (10.560). Hau da, pentsa daiteke zerbitzari batzuk erregulaziotik atera dituztela tabernetako jabeek. Araban, Bizkaian eta Gipuzkoan, ordea, kontrakoa gertatzen da, beranduago itxi zituztelako ostatuak —abenduaren 7an—, baina oraindik itxita daudelako; ondorioz, hilabetearen amaieran langile gehiago zeuden erregulazioan (31.149), batez beste, azaroan baino (30.891).

Aldi baterako erregulazioan dauden langileak ez dira langabetzat hartzen, haien kontratuak ez baitaude hautsita, etenda baizik.

Ostatuen itxieraren eragina beste datu batean ere ikus daiteke: autonomoen prestazio berezia 21.344 lagunek jaso dute azaroan, eta urrian 7.653 baizik ez ziren izan. Hau da, ia 13.700 autonomok gehiagok jaso dutela laguntza, beren negozioak itxita daudelako edo oso diru-sarrera apalekin.

Afiliazioak: hilabete motela

Langabe kopurua txikitu egin den arren, ia ez da aldaketarik Gizarte Segurantzaren afiliazioetan. Batez beste, 1.247.587 lagunek kotizatu dute azaroan, urrian baino 180 gehiagok, eta iazko azaroan baino 23.548 gehiagok. Azaroko datu kaskarrena da 2014. urteaz geroztik, nahiz eta egia den azaroak ez duela arlo horretan oso kopuru esanguratsurik ematen. Edonola ere, beste datu kezkagarri batekin uztar daiteke: sinatutako kontratu kopurua ia %15 txikitu da iazko azaroarekin alderatuz gero. Ostalaritza itxita egotearen ondorioa izan daiteke. Gainera, kontratu mugagabeen kopuruak oso maila apalean jarraitzen du: azaroan egindakoen %7,11 baizik ez ziren mota horretakoak.


Ohi bezala egingo dute azoka datorren asteartean

Hurrengo asteartea, abenduak 21, Santo Tomas eguna izango da, baina jaiak bertan behera utzi dituztenez, ohiko azoka egingo dute egun horretan.

Santo Tomas eguna ospatu ohi da abenduaren 21ean, baina bigarren urtez jarraian, aurten ez dute festa ofizialik antolatu, COVID-19ak azken aldian Azpeitian izan duen hedapena tarteko. Hori dela eta, datorren asteartean, hilak 21, ohi bezala egingo dute asteroko azoka, plazan.


'Uniko' antzezlanerako sarrerak zozkatuko ditugu Baleikeko bazkideen artean

Urriaren 2an izango da antzezlana Aita Mari zinema aretoan, eta Udaleko Kultura Sailak emandako hiru sarrera bikoitz zozkatuko ditugu Baleikeko bazkideen artean.

Datorren larunbatean emango zaio hasiera 2022-2023 antzerki denboraldiari Zumaian. Hasteko, Paraiso konpainiaren Uniko haur antzerkia ikusteko aukera izango da, 16:30etik aurrera, Aita Mari zinema aretoan.

Aurten ere sarrerak emango dizkigu Udaleko Kultura Sailak Baleikeko bazkideen artean zozkatzeko. Uniko antzezlanera joateko hiru sarrera bikoitz zozkatuko ditugu. Interesdunek hemen dute zozketan parte hartzeko aukera. Saridunen izenak datorren asteartean, hilaren 27an aterako ditugu.


Nerabeak eta COVID-19a diagnosiaren aurkezpena (gurasoentzat eta irakasleentzat)

Informazio gehiago.


Shinzo Abe hil dute, tiroz

Kalean mitin bat ematen ari zela hil dute Japoniako lehen ministro izandakoa. Poliziaren arabera, ustezko egileak adierazi die «herra» ziola agintari ohiari


A-15a eta N-1a erabiltzeagatik kanona ordaintzen hasi dira ibilgailu astunak Gipuzkoan

Ibilgailu astunentzako bidesari berriaren kobrantza indarrean sartuta, deskontu plan berria osorik hedatu dute.

Gauerditik hasi dira salgaiak garraiatzeko ibilgailu astunak kanona ordaintzen Gipuzkoa lurraldeko A-15 eta N-1 errepideetan erabiltzeagatik.

Hala, 76 kilometroko ibilbide hori erabiltzen duten kamioiek ordaindu behar dute Aldundiak ezarritako bidesaria. N-1ean ordainketarako sei arku daude Etzegaraten, Ordizian, Tolosan, Andoainen eta Lasarte-Orian; A-15ekoak, Astigarragan eta Belabietan.

Bidesari berria Gipuzkoako gaitasun handiko sare osoan ezarrita daudenei gehitu zaie, N-1 eta A-15 errepideen tarte guztiak barne hartzen dituen Foru Arau berria betez eta 2018 eta 2021 artean indarrean egon zena ordezkatuz. Epaileek baliogabetu egin zuten, diskriminatzailea zela egotzita.

Ibilgailu astunentzako bidesari berriaren kobrantza indarrean sartuta, deskontu plan berria osorik hedatu dute.

Motor eraginkorrak dituzten kamioiek eta garabiek tarifaren % 15etik % 25era bitarteko deskontuak izango dituzte, motorraren tipologiaren arabera. Beherapen horri maiztasunaren araberako deskontua gehituko zaio urrian, % 13rainoko deskontuak aurreikusten baititu.

Fenadismer Espainiako Garrraio Elkarteen Federazio Nazionalak larunbat honetan salatu zuenez, bidesari berriek "igoera izugarria eta neurrigabea" dakarte lurralde horretatik zirkulatzeagatik. Hiru sindikatuaren esanetan, berriz, neurri "zentzugabea" da, eta garraiolariak kaltetzeaz gain, kontsumitzaileengan eragina izango du.


Euro 7 araudia malgutzeko eskatuko dio Chivitek Bruselari

Araudi horrek mugatu eta arautu egiten ditu auto berri batek sor ditzakeen emisio kutsagarriak.

Maria Chivite Foru Gobernuko presidenteak aldarrikatu duenez, Nafarroa trantsizio energetikoa eta mugikortasun iraunkorra oso kontuan hartzen dituen erkidegoa da, eta, horregatik, Euro 7 araudia "malgutzeko" eskatuko du datorren astean Bruselan, errekuntza-ibilgailuak fabrikatzeko debekua atzeratu eta VW Nafarroan presioa jaistea ahalbidetzeko.

Kazetariei egindako adierazpenetan, Nafarroako plantan errekuntza-ereduetako bat, Taigo, egiteari uzteko aukeraz galdetu diote (Poloa 2024an egiteari utziko diotela baieztatu dute). 2025ean Euro 7 araudia indarrean sartuko balitz, eta horrek plantilla soberakina eragingo luke, 2026tik aurrera modelo elektrikoak fabrikatzen hasi arte.

Chivitek aitortu du horrek "kezka" sortzen duela sektorean, eta berretsi du datorren astean Bruselara joango dela, VW Nafarroako presidentearekin eta Nafarroako automobilgintzako klusterraren ordezkariekin batera, "Euro 7ren aplikazioa malgutzea eskatzeko".

Itxura guztien arabera, 2025eko uztailaren 1ean sartuko da indarrean Euro 7 araudi berria, 2015etik indarrean dagoen Euro 6 araudi zaharraren ordez. Araudia auto berriek sor ditzaketen emisio kutsatzaileen kopuruak mugatu eta arautzeko sortu zuten.


Mikel Fernandez: "Ekinean ibilita, denok ikasten dugu gehiago"

'Haurrak ekinean' liburua idatzi du Mikel Fernandez oñatiarrak. Autoedizioa da, Debagoieneko liburu dendetan salgai dago eta Oñatiko udal liburutegian irakurgai. Udazkenean egingo du aurkezpena Oñatin.

Mende laurden baino gehiago daramatza irakaskuntzan Mikel Fernandez Sanchezek (Oñati, 1973) eta ikas egoeren esperientziak proiektuen bitartez nola landu eta horrela egiteak dakartzan abantailez idatzi du Haurrak ekinean liburuan.

Zer jasotzen du liburu horrek?

Saiatu naiz azaltzen hezkuntzan badagoela ikasteko edo gauzak egiteko beste modu bat, ez bakarrik testu-liburuak hartu, irakurri eta buruz ikasi. Irakaskuntza proiektuen bitartez egitea eta hori nola egin dator liburuan.

Zeure esperientzia da oinarria?

Bai. Aitortzen dut proiektu guztiak ez direla berdin bukatuko, baina ikaste prozesua askoz aberasgarriagoa da, ikasle zein irakasleondako, eta ondo ateraz gero noraino hel daitezkeen ere ikus daiteke. Ikaskuntza erreala den zerbaitekin lotzean motibazioa igo egiten da eta emaitzak ere hobeak izaten dira.

Adibideak ere badatoz, hortaz?

Hiru adibide jarri ditut, neuk ikasleekin landutakoak. Lantziegoko eskola txikian egiten dut lan, eta ardogintza izan da proiektuetako bat. Ardoa egiteko gai izango ote ginatekeen galdetu genion geure buruari, eta baietz demostratu dugu proiektuaren amaieran. Bitartean, upategiak bisitatu ditugu, mahastiak zaindu, informazioa topatu, mahatsa zapaldu... Ekinean ibiliz gero denok ikasten dugu gehiago, ikasleek zein irakasleok. Izan ditudan ikasleetako batek, esaterako, Wolf-Hirschhornen sindromea du, eta hori izan zen beste proiektuetako bat. Esperientzia horretan, nola lagundu izan zen gure galdera. Proiektuaren amaieran mila euro baino gehiago batu, eta ikerkuntzarako bidali genituen. Hirugarren proiektua, berriz, herriko historiari buruzkoa izan zen. Hori hobeto ezagutzeko zer egin dezakegun galdetzen hasi eta telefonokorako aplikazio bat sortuz bukatu genuen proiektua. Sekulakoak izan dira hirurak.

"GAIAK PROIEKTUAK EGINDA LANTZEA DA NIRE PROPOSAMENA, ETA NOLA EGIN JASO DUT, ADIBIDEEKIN"

Nondik hasi eta nola jarraitu ere azaltzen duzu?

Bai, horrela da. Udako oporrak datoz laster, eta esango nuke liburua udan irakurrita ikasturte berrian proiekturen bat martxan jartzeko moduan egon gaitezkeela irakasleok.

Proiektuaren gaia aukeratu behar lehendabizi, ezta?

Bai, eta hori ikasleekin batera egitea da nire gomendioa, ez ikasleei galdetuta bakarrik, baizik eta euren interesa zein izan daitekeen ikusita: euren kezkak, bizi duten egoera, testuingurua... Behin gaia aukeratuta, hasierako galdera bat planteatzea da hurrengo pausoa, eta galdera horri erantzutea da proiektua bera, lana. LHko hirugarren zikloko ikasleekin izandako esperientzia da liburuan jaso dudana, baina DBHn ere aplikagarria ikusten dut, erabat.

Irakasleendako eskuliburua da?

Izan daiteke, bai. Irakasleengan pentsatuta dago idatzia, baina ez da liburu tekniko bat, erraz irakurtzen eta ulertzen dena baizik. Irakasleak ez diren dezentek irakurri dute dagoeneko, adibidez, eta hori izan da, behintzat, eurengandik jaso dudana. Testu-liburuak erosoagoak dira, agian, askorendako, baina irakasleok badugu erantzukizunik. Ikasle aniztasuna handia da, eta pentsatu behar ditugu denen gaitasunak garatzeko moduko bideak, erakusteko moduak. Proiektuen bidea azaltzearekin batera, inklusioa, talde-lana, metodologia, jarrera eta bestelako kontzeptuak ere ageri dira.

Gipuzkoan jaio, Nafarroan bizi eta Araban lan egin. Hori da hori...

Errekaldeko herri eskolatik Eskoriatzara joan nintzen, Irakasle ikasketak egitera. Txantxiku ikastolan praktikak egin eta Vianako ikastolan egin dut lan; orain, Lantziegon. Eta Bargotan bizi. Oso nahaste polita da.


Alaves garaipenaren bidera bueltatu da Lugon 1-2 irabazita

Babazorroek Christian Ramosen hasierako golari buelta ematea lortu dute bigarren zatian Taichi Harak eta Nahuel Tenagliak lortutako golei esker.

Alaves garaipenaren bidera bueltatu da larunbat honetan Lugori 1-2 irabazita. Aurreko bi partidak berdindu egin zituen. Arabako taldeak txarto ekin dio lehiari eta Christian Ramosek Lugo aurreratu du. Bigarren zatian, aldiz, Taichi Hararen eta Nahuel Tenagliaren golei esker partidari buelta ematea lortu du Alavesek 4 minututan.

Lugo - Alaves (1-2) partidaren laburpena

Norgehiagokaren hasieran etxekoak izan dira nagusi. Galiziarrek erritmo altua sartu diote partidari hastapenetik eta hiru abagune argi izan dituzte lehenengo 10 minuteutan aurretik jartzeko. 16. minutuan, aldiz, Christian Ramosek ez du barkatu; Cuellarren erdiraketa baliatu, eta buruz errematatu du Lugo markagailuan aurretik jartzeko (1-0).

Golaren ostean Alavesek partidaren kontrola hartu arte. Luis García Plazak zuzentzen duen taldeak aukera garbiak sortu ditu, baina eraginkortasun falta izan du eta norgehiagoka 1 eta 0 iritsi da atsedenaldira.

Aldageletatik bueltan, babazorroen nagusitasunak jarraitu du eta aukera garbiak izan dituzte arabarrek partida orekatzeko. Guridik eta Tenagliak zutoinarekin topo egin dute. Azkenean, saria 65. minutuan iritsi da: Taichi Hara zelairatu berriak partida berdindu du area barnetik egindako jaurtiketaren ostean (1-1).

Gasteizko taldea ez da konformatu eta bere momentu ona baliatuta Nahuel Tenagliak bigarrena sartu du 69. minutuan; bigarren zutoinean talde galiziarreko defentsa batek desbideratutako erdiraketa errematatuta (1-2).

Azken minutuetan Mendizorrotzako taldeak ez du gehiegi sufritu, baina partidako azken jokaldian Sivera atezainak Alaves salbatu behar izan du. Luis Riojak txartel gorria ikusi du partida amaieran burukada baten bidez aurkaria lurerra botatzeagatik. Hiru puntu hauekin, Alaves sailkapeneko lehengo postuetan dago; 11 puntu bildu baititu 15 posibleetatik.

Fitxa teknikoa

1 - Lugo: Whalley; Loureiro (Calavera, 80. min), Pirri, Neyder Lozano, Zé Ricardo; Cuéllar, Xavi Torres (Juanpe Jiménez, 68. min), Clavería (El Hacen. 55.min), Señé (Idrissa, 80.min); Barreiro (Sebas Moyano, 55.min) y Chris Ramos.

2 - Alaves: Sivera; Tenaglia, Abqar, Sedlar, Duarte; Salva Sevilla (Toni Moya, 80.min), Benavidez, Guridi (Balboa, 92.min); Alkain (Rioja, 60.min), Miguel de la Fuente (Taichi, 60.min) y Rebbach (Rober González, 60.min).

Golak: 1-0, 16.min: Chris Ramos. 1-1, 65.min: Taichi. 1-2, 68.min: Tenaglia.

Epailea: Galech Apezteguía. Txartel gorria Luis Riojari (Alaves) eta (El Haceni). Txartel horiak: Bruno Pirri (25. min) Lugo; eta Sedlar (48.min), Sivera (72.min), Salva Sevilla (73.min), Guridi (73.min), Rober (85.min) y Duarte (91.min), Alaves.


AstraZenecaren txertaketari asteazkenean berrekingo zaio

Sendagaien Europako Agentziak (EMA) AstraZenecaren txertoa segurua dela baieztatu du. Hortaz, bere gomendioei jarraituz, datorren asteazkenetik aurrera txertaketari berrekingo zaio, baita Araban ere.

Hiru egunez jazotako intzidentziak aztertu ondoren, EMAk ondorioztatu du ez dagoela "zantzu argirik" Europako Batasunean hogeita hamar bat herritarrek sufritutako tronboak AstraZenecaren txertoarekin lotura daudela ziurtatzeko. Are gehiago, Emer Cooke Sendagaien Europako Agentziako zuzendari exekutiboak adierazi du AstraZeneca txertoari buruzko ondorio "argi eta zientifiko batera" iritsi direla: "Txertoa osasuntsua eta eraginkorra da".

Hori dela eta, AstraZenecaren txertaketa bertan behera utzi duten Europako herrialdeei —horien artean Espainia—, "lehenbailehen berrekiteko" eskatu die, bere irizpideen arabera, "txertoaren onurek arriskuak gainditzen dituztelako".

Ebazpena zuzenean loteslea ez den arren, Espainiako Osasun Ministerioak Osasun Sistema Nazionalaren Lurralde arteko Kontseiluaren premiazko bilera deitu ditu ostegun honetan, 18:00etan, autonomia erkidego guztiekin AstraZenecaren txertaketa kanpainaren berraktibatzea adosteko.

Bilera horretan erabaki denez, lehentasunezko kolektiboetako 55 urtetik beherako herritarren txertaketari datorren asteazkenean, martxoaren 24an, berrekingo zaio. Datozen egunetan, Eusko Jaurlaritzako Osasun Sailak AstraZenecaren 37.000 dosi inguru berraktibatzeko asmoa du, eta azpimarratu du EAEn ez duela bigarren mailako ondoriorik eragin. Beste herrialde batzuetan —Frantzian, adibidez—, ordea, bihar bertan berrartuko dute AstraZenecaren txertaketa.

Hala eta guztiz ere, Sendagaien Europako Agentziak txertoen inguruko intzidentziak ikertzen jarraituko du aurrerantzean ere.


Urrezko domina bi eta zilarrezko beste bat lortu ditu Adrian Miramonek Itsas Arraunketaren Europako Txapelketan

Raspas del Embarcadero arraun-taldeko Adrian Miramon kirolariak hiru domina jantzi zituen joan den asteburuan Frantzian jokatu zen Europako Itsas Arraunketa Txapelketan. Hala, urrezko bi eta zilarrezko bat ekarri ditu etxera, eta erakutsi du "munduko arraunlari erreferentea dela modalitate horretan", kideek diotenez.

Banakako mailan, Adrian Miramonek skiffean parte hartu zuen, eta bote horregaz Suedia eta Britainia Handiko aurkariak mendean hartu zituen, urrezko domina irabazita.

Bikoitzari dagokionez, eta distantzia luzeko diziplinari dagokionez ere, Adrian eta Espainiako taldeko kide den Nadia Felipe (Alacanteko Campello taldekoa) nagusitu ziren, lehen postuetan aurreneko 5.500 metroetan alternatiba asko sortu ziren estropada batean. Azken 500 metroak falta zirenean, Adrianek eta Nadiak, maisuki egindako maniobraren ostean, bidea utzi zuten aurkari italiar eta suediarren artean, azken kalearen alde ona hartu eta, haizea alde, hiru eraso bikainetan aurrera egin eta irabazteko.

Azkenik, Beach Sprinten diziplinan, Nadia Felipegaz batera berriro ere, kanporaketa guztietan nagusi izan arren, zilarrezko domina lortu zuen Miramonek, itsasertzean zorigaiztoko irristada bat izan ondoren.

Hurrengo hitzorduak

Irailaren 9tik 16ra bitartean jokatuko dituzte Mediterraneoko Jokoak, eta bertan izango da Miramon Ander Martin mungiarragaz batera scull bikoitzean.

Bestalde, Klubak lortutako emaitzei esker, Raspas taldea irailaren 29tik urriaren 8ra jokatuko den Barlettako (Italia) Munduko Itsas Arraunketako Txapelketan parte hartzera gonbidatu dute; hori ere distantzia luzeko eta Beach Sprinteko diziplinetan jokatuko da. Raspas emakumezkoen 4 scull indartsugaz joango da, kluben arteko munduko txapelketa hori irabazteko asmoz.

Txapelketa horretan, Adrian Miramonek skiffagaz parte hartuko du, ez Raspaseko arraunlari bezala, baizik eta Espainiako taldeko arraunlari gisa.


Euskaraldia, atzera begirada

Euskaraldiaren 2. edizioa hasi da gaur, ostirala. Ezin ahaztu aurretik egin ziren ekimenak. Bilbotik Lasarte-Oriara eta gure herritik Euskal Herrira ariketa soziolinguistiko hori sortzeko eman ziren pausoen errepaso laburra egin dugu


Ekoetxea Sareak ‘Planetaren Orduarekin’ bat egiteko deia luzatu die herritarrei

Planetaren Ordua nazioarteko ekimenagaz bat egin du Eusko Jaurlaritzaren Ekoetxea Sareak. Berau osatzen duten ingurumen-hezkuntzako zentro horietan argiak itzaliko dituzte bihar (martxoak 26) 20:30etik 21:30era.

Eusko Jaurlaritzako Ekonomiaren Garapen, Jasangarritasun eta Ingurumen Sailak Ihobe – Ingurumen Jarduketarako Sozietate Publikoaren bidez kudeatzen dituen zentroak honako hauek dira: Ekoetxea Urdaibai, Ekoetxea Meatzaldea, Ekoetxea Txingudi eta Ekoetxea Azpeitia.

Naturarako Munduko Funtsak (WWF) antolatutakoa da biharko egitasmoa. Hain zuzen ere, klima aldaketaren aurkako keinu gisa Sidneyn sortutako mundu-ekimen bat da. “Maila globaleko 15 ediziorekin, deialdia egiten dutenek erronka bat proposatzen dute: Planetari buelta ematea, beraren perimetroaren 40.000 kilometroak batuz, biodibertsitatearen galera gelditzeak eta C02 isurketak 2030erako erdira jaisteak plantatzen duen berehalako erronkaren metafora gisa”, azaldu dute Ihobe – Ingurumen Jarduketarako Sozietate Publikoaren arduradunek.

Euskal herritarrei ekimenagaz bat egiteko deia luzatzeagaz batera, erronka global digital honen berehalakotasunaz eta argiak itzaltzearen moduko keinu sinbolikoek gure gizartean duten garrantziaz kontzientziatzeko helburuagaz bideo labur bat zabaldu du Ekoetxea Sareak: “Halako keinuak lagungarriak dira ingurumen-erronkak gehiago hedatzeko eta haien inplikazioaren alde egiteko”.


Hasi dira andremarietan balkoian zintzilikatzeko Azkoitiko banderak saltzen

Andremarietan balkoiak kolore gorriz janzteko eta herria girotzeko banderolak saltzen ari da udala. Gaur jarri dute aurrenekoz banderak saltzeko postua Kontzejupean, eta bihar ere izango da horiek erosteko aukera, 19:00etatik 20:00etara. Herrixen elkarteko hainbat saltokitan ere eskuratu ahalko dira banderak.

Ate joka dira andremariak, eta dagoeneko nabari da festa usaina herrian. Azkoitiko Udala gaur hasi da festetan balkoian zintzilikatzeko Azkoitiko banderak saltzen. Hain zuzen, Kontzejupean jarri dute salmentarako postua, eta hainbat herritar bertaratu da herriko bandera erostera. Bihar ere jarriko dute banderak erosteko postua, 19:00etatik 20:00etara, gaurko leku berean. Herrixen elkarteko hainbat saltokitan ere salduko dituzte banderak: Ikasi, Aitzaki Kirolak, Iturria Parafarmazia, Hazia, Iñaki Argazkiak, Lujan, Bego Mertzeria, Milar Larramendi, Aingeru loradenda eta Kinttlela estankoan.

Udalak ekainaren 24an zintzilikatu zuen udaletxeko mastan herriko bandera ofiziala, eta bandera berriaren erreplikak atera ditu orain andremarietarako, "kale eta auzoetan festa giroa indartzeko" helburuz.

Banderak bi eurotan jarri dituzte salgai. Udalak jakinarazi duenez, andremarietarako atera dituzten banderen salmentatik jasotako diru guztia Herrixen elkartearentzat izango da.


Garbiñe Larrea: "Osasuntsu egonda, nahikoa da dozena erdi sendabelar ondo ezagutzea"

Sendabelarrek dakitena liburuaren egilea da Garbiñe Larrea naturopata. . Liburua azaroan argitaratu zen, eta izandako harrera onarekin "harrituta" dagoela aitortu du Larreak; jada liburuaren bigarren edizioa kaleratu dute. "Jendearen erantzuna ikusita, uste baino gehiago dakigu. Gutxien dakienak ere kamamila ezagutzen du, esaterako. Baina sekula baino gehiago dakigun honetan, galderak eta zalantzak ere asko dira; izan ere, oraindik ere ez dakigu sendabelarrek dakiten guztia".


Amorrazioa eta kemena

Diskoetxea: Egilea editore.


Lehendabiziko Emakume*ok jaialdia egin dute Urretxu-Zumarragako Gaztetxean

Emakume*ok musika jaialdia antolatu du lehen aldiz Urola Garaiko Koordinadora Feministak. Urretxu eta Zumarragako 40 bat emakume ibili dira antolakuntza lanetan, eta gaur ospatu dute, Urretxu-Zumarragako Gaztetxean. 18:15ean triki poteoa egin dute, txalaparta jo eta bertsoak kantatu dituzte eta kontzertua egin dute ondoren. Emakumeek eskaini dute jaialdiko kontzertua. 20 abesti jo dituzte emakumeez osatutako talde ezberdinek. Berri Txarrak, Nathy Peluso, Ken Zazpi, Julieta Venegas, Linkin Park, Olatz Salvador… talde ezberdinen abestiak jo dituzte. Parte hartzaileek afaria izango dute 22:00etan, eta gauerdian DJ Pintxada kolektiboa egingo dute.


Uztailean egingo dute 13/13 epaiketa handia, Espainiako Auzitegi Nazionalean

Zortzi auzipetuetatik seik azaldu dute gaur, Bilbon, fiskaltzak euren aurka 77 urteko espetxe zigorra eskatu duela. Euren kontrako polizia operazioa ezker abertzaleak «konfrontazio armaturik gabeko agertoki politikoa» bilatzeko eginiko saiakera zapuzteko gauzatu zutela adierazi dute.

Zortzi pertsona epaituko dituzte Espainiako Auzitegi Nazionalean uztailaren 12an: Arantzazu Zulueta, Iker Sarriegi, Jon Enparantza, Julen Zelarain, Naia Zuriarrain, Saioa Agirre, Nerea Redondo eta Juan Mari Jauregi. Fiskaltzak denera 77 urteko espetxe zigorra eskatu du haien kontra. Zortzi auzipetuetatik sei agertu dira hedabideen aurrean epaiketaren berri emateko. Beste biek ez dute egoterik izan, osasun arrazoiak direla medio.

Polizia operazioa 2010eko apirilean egin zuten, eta presoen defentsan aritzen ziren 13 pertsona, abokatuak tartean, atxilotu zituzten.

«Gure etxeak eta bulegoak hankaz gora jarri, goitik behera miatu eta atxilo inkomunikatu gintuzten; bost egunez galdekatu, eta gutako hainbatek tortura larriak jasan genituen», adierazi dute. Operazio hura zer testuingurutan egin zuten deskribatu dute jarraian: «Ezker abertzalea bete-betean zebilen konfrontazio armatutik gabeko agertoki politiko berria eraikitzeko oinarriak gorpuzten, betiere indarkeria adierazpen guztiak Euskal Herrian desagertzea bilatzen zelarik». Eurak «modu aktiboan» ari ziren lanean «Euskal Preso Politikoen Kolektiboa agertoki berrira egokitzen laguntzen eta eragile aktiboa izan zedin». Orduan, hainbat polizia operazio egin zituztela gogoratu dute; besteak beste, Bateragune deiturikoa eta Herrira plataformaren aurkakoa. Euren aurkako operazioa presoekin eginiko ahalegina «zapuzteko» saiakera bat izan zela salatu dute.

Hamaika urteren buruan, oraindik ere «gatazkaren ondorio ugari konponbiderik gabe» daudela nabarmendu dute, eta horretan «ardatza» Espainiako Auzitegi Nazionala izan dela salatu dute. «Garaiko 'ezpata hotsak' egungo 'toga hotsak'» direla esan dute.

ETAk jarduera armatua, hain zuzen ere, duela hamaika urte utzi zuela gogora ekarri dute, eta bost urte direla desegin zenetik. Horrez gain, Herrira-ren kontrako auzian irtenbidea lortu zela adierazi dute. Horregatik, 13/13 auzia «denboraz eta lekuz kanpo» dagoela adierazi dute.

Presoak «atzerapen gehiagorik gabe etxeratzeko garaia» dela esan dute, eta gatazkaren beste ondorio guztien orbainak «ondo ixten saiatzeko» garaia dela. Euren ekarpena «agertoki berriaren aldeko apustua sendotzea» izan dela gaineratu dute.


Elkarretaratzea izan zen atzo Legazpin bertako emakume batek jasandako erasoagatik

'Legazpin ez dugu sexu erasorik onartzen' lemapean, Udalak eta bizilagunek bertako emakume batek jasandako erasoa gaitzetsi zuten. Horrekin batera, biktimari euren babesa eta elkartasuna eskaini zieten.


Xumela koruak herriko kaleak girotu ditu


Txondorra piztuko dute bihar Igantziko Irrisarrin

Julian Iantzi kazetari eta aurkezle lesakarra izanen da txondorra pizteko arduraduna.

Zortzigarren urtez aurten ere txondorra prestatu dute Igantziko Irrisarri Land parkean. Bihar piztuko dute, eta Julian Iantzi kazetari eta aurkezle lesakarra omenduko dute. Bera arduratuko txondorra pizteaz, eta ikatzaren museoko enbor batean bere eskuen arrastoa ere utziko du.

Txondorra eraikitzeko, inguruko basoko 18.000 egur-ikatz kilo erabili dira, bereziki gaztainondoarena eta haritzarena. Behin txondorra piztuta jendea borondatez arituko da txondorra zaintzen eta abendurako ikatza izanen da. 5.000 bat kilo ikatz lortzea espero da, azken urteetan bezala jatetxeko parrillan erabiltzeko datorren denboraldian.

Txondorra pizteko ekitaldi berezia antolatu dute aurten. 18:00etan hasita, txalaparta doinuak eta joaldunak izanen dira, eta Gorka Zabaleta musikariak emanaldia eskainiko du. Gainera parkeko tabernan 21:00ak arte pintxo potea izanen da.

Astelehenetik aitzinera parkea itxita

Datorren astelehena, azaroaren 1a izanen da parkea publiko orori irekita egonen den azken eguna. Izan ere urtarrilaren 2ra bitartean hotelean edo txaboletan dauden bisitarientzat bakarrik egongo da zabalik.


Familia Eguna Balentziaga Museoan

11:30etik 13:30era, Familia Eguna Balentziaga Museoan.

11:30-12:15 bitartean Orfeoi Gaztearen emanaldia.

12:15-13:30 artean, berriz, tailer irekia Eguberrietako Enborrak instalazioaren inguruan

Informazio osoa, hemen.


Irakurle-kluba: "El devorador de calabazas"

Penelope Mortimer idazlearen El devorador de calabazas eleberriaren irakurraldia. Gaztelaniaz.


"Garbiketarena gaizki ikusitako sektorea da"

Garbiketarena oraindik ere gizartean gutxi baloratutako sektorea dela diote; hala ere, badute fabrikara lanera joan eta garbiketa nahiago zuelako itzuli den langilerik ere

21 urte zituela, eta Eskoriatzan hutsune bat zegoela nabaritu ostean, erabaki zuen Jose Antonio Ponferradak erratza eta trapua hartu eta garbiketan lanean hastea. Urte batzuen ostean batu zen Txoni Mellado emaztea ere negoziora. Egun, ekintzailetza izango litzateke; bere garaian, nola edo hala bizimodua ateratzea zela dio.

Ia 35 urteko esperientzia... Denetik ikusiko zenuten urte hauetan.

Lehen urteetan denetik egiten genuen: ordu pila bat garbitzen; leku batetik bestera; gero, bulegoko lana... Lan asko, bai, baina ordutik bezero asko mantentzen ditugu. Zerbait ondo egin dugun seinale.

Zer dan lan honek duen onena? Eta, kontrara, okerrena?

Onena da jende asko ezagutzeko aukera dugula, eta norberarentzat lan egitea. Egia da guk dependentzia handia dugula gure pertsonalarekiko; azken batean, zure enpresaren irudia dira. Lana ondo egin eta zoriontzeko deitzen digutenean, izugarria da. Okerrena estresa eta garai txarrak dira.

Garbiketarena gutxi baloratutako sektorea da?

Oraindik gaizki ikusita dago. Lan bila etorri eta batzuek bulegoak edo enpresak garbitzea eskatzen dute, baina atarietan ez dute nahi, norbaitek ikus ditzakeelako. Lan hau beste edozein bezain duina da. Badugu garbiketa lanean aritu, fabrikara lanera joan eta berriz garbiketara itzuli denik, nahiago zuela.

Zeri ematen zaio garrantzia hemen?

Oso garrantzitsua da jarrera eta zintzotasuna. Azken batean, bezeroaren etxeetara edo enpresetara sartzen da gure langilea, eta bezeroak konfiantza izan behar du. Behin, etxe baten garbiketa egitera joan, eta mesanotxe baten tiraderako beheko partean 50.000 pezeta zituen gutun-azal bat aurkitu zuen garbitzera joan zen langileak.

Zer motako bezeroak dituzue?

Une honetan, %40 instituzio publikoak dira, %25 enpresak, %25 komunitateak, eta, gainerakoan, partikularrak eta elkar- teak. Baina denak Debagoienean; gertuko zerbitzua eskaini gura dugu, harreman zuzena mantentzeko aukera. Historikoki sektore feminizatua izan da hau...

Hala izaten jarraitzen du?

Urte askoan gizon bakarra egon da enpresa honetan. Apurka, gauzak aldatuz doaz, eta orain, %20 gizonak dira. Hala ere, ezberdinduta egoten jarraitzen du sektoreak; gizonak industria eta kale garbiketan dira gehiago; emakumeak, atari eta etxeetan. Hori bukatu beharra dago, pertsona guztiek balio dezakete lan honetarako.


'1, 2, 3... Kamishibai ipuinak' Miru Sorginaren eskutik

Kamishibai “paper antzerkia” da, ahozkotasunean oinarritutako japoniar tradizioa. Ikusleen irudimena lantzen du, ipuin kontalariarekin elkarreraginean arituz eta irakurzaletasuna piztuz.


Dokeren Katezoro taldeak Donostiako Gazte Antzerki Topaketan hartuko du parte

13 eta 16 urte arteko antzerkilariek Zenbat negar eta zenbat min obra aurkeztuko dute eguenean, hilak 15, Donostiako Lugaritz aretoan, Antiguo auzoan. 2020an sortutako Doke antzerki eskola Arrasatetik kanpora irtengo da lehen aldiz, hortaz.

Atzo arratsaldean, eguena, 12 eta 13 urte arteko Ezberdin-berdinak taldeak Goxokilandia obra aurkeztu zuen publiko arrasatearraren aurrean, eta Katezoro taldeak, aldiz, Zenbat negar eta zenbat min.

Bada, antzezlan hori datorren ostegunean ere taularatuko dute, hilaren 15ean; kasu horretan, Donostian egiten den Gazte Antzerki Topaketan. Hitzordua Lugaritz aretoan izango da, 18:00etan. Maider Alcelay irakasleak azaldu du antzerkilariek asmatu dutela gidoia: "Ikasturte hasieran zertaz hitz egin nahi zuten galdetu nien, eta Pandoraren kutxa zabaldu zuten. Injustiziak, homofobia, gaixotasun mentalak, bakardadea eta halako gai serioak lantzea proposatu zuten, eta halaxe egin dugu, gai bakoitzarekin istorio bana asmatuta. Pozik gaude Gazte Antzerki Topaketan aritzeko eman diguten aukerarekin".


Zestoako Grises taldeak apirilean kaleratuko du ‘Animal’ hirugarren diskoa

Zestoako Grises taldeak atsedenik hartu gabe jarraitzen du lanean. Uda jaialdiz jaialdi igaro ostean, gaur amaituko dute No se alarme señora, soy soviético diskoari dagokion bira. Kontzertuak amaitzearekin batera, hurrengo diskoko promozio lanetan hasiko dira, udaberrian ikusiko baitu argia zestoarren hirugarren diskoak. Apirilean kaleratuko dute Animal izeneko lana, eta taldearen esanetan, lan «zuzenagoa» eta «indartsuagoa» izango da; «bat-batekotasunaren bidez sortu ditugu abestiak lokalean, eta Eñauten [Gaztañaga] estudioan jorratu ditugu ondoren. Ez genuen nahi abestiak oso landuak izaterik, zuzenak eta naturalak izatea zen gure asmoa». Gainera, bateria-jotzaile berria dute, Gascon Etxeberria taldera batu baita. Dinamika berri horretan «oso gustura» daudela aitortu dute. Produkzio lan «oso gutxiko» diskoa izango dela adierazi du taldeko abeslari Amancay Gaztañagak. El hombre bolígrafo lehenengo diskoaren jarraipena izango dela ere aurreratu du. «Bigarren diskoaren ukitu batzuk izango ditu, baina oro har lehenengoaren bidea jarraituko du». Gitarrek, gainera, «garrantzia gehiago» izango dute lan berrian. Dagoeneko nahastu eta masterizatu dute lan berria, eta orain promozio arloarekin hasiko dira. Martxoan, berriz, single-aren aurrerapena kaleratuko dute; hain zuzen, Zestoan ari dira grabatzen bideoklip bat, Josu Torrealdariren zuzendaritzapean. Lehenengo zatia herriko zine zaharrean grabatu dute, eta bi aste barru hasiko dira bigarren zatia grabatzen. Oraindik publiko egin ezin bada ere, disko berriarekin taldeak «bide berria» hasiko dutela jakinarazi du abeslariak, eta horrek taldea «indartu» egingo duela azpimarratu du: «Oso gustura gaude, hasiko dugun bide berriak esan nahi baitu aurreko diskoa ondo joan dela eta publikoaren erantzuna ere oso ona izan dela». Gaur, azken kontzertua «Gustura» dira biran eman dituzten kontzertuekin eta jasotako erantzunarekin ere. Azken urtea kontzertuz kontzertu eman ondoren, Madrilgo Independance aretoan amaituko dute gaur bira. «Madrilen egon garenetan harrera beroa jaso izan dugu, eta uste dut gaurkoa kontzertu polita izango dela. Gainera, abesti batzuei behin betiko agurra emango diegu, zerrendatik kanpo geratuko baitira», esan du Gaztañagak. 1zestoa.hitza.eus


Jendaurrean aritzeko ikastaroa, bihar goizean

Zilegi Eskolen barruan, jendaurrean aritzeko ikastaroa antolatu dute bihar goizerako, Biteri kultur etxean. 09:30etatik 12:00etara izango da, eta Paki Caballerok eskainiko du. Landuko du aurrez aurreko aurkezpenetan hartu beharreko jarrera, begirada, tonua, gorputzaren posizioa... Doakoa izango da, baina komeni da izena ematea: 663 043 314 edo zilegieskola@aek.eus.


Irulegiko eskuaren distira eta egun gris hauek kasualitatez beterik

Azken aldi honetan Irulegiko eskuaren distira itzali dela dirudi. Hasierako poz hura atzean utzi eta jendea bere zereginetara itzuli da. Lana, gerra, bizitzaren garestitzea, hotza… elurra eta guzti egin du. Urte berriko ur goienak eta barrenak urrun gelditu zaizkigu eta hemendik Aste Santuko oporrak arteko maldan jai gutxi ikusten ditugu. Jendea eskuaz ahaztu dela eta jada Sorionekua ez dela emango luke, tristurak harrapatu gaituela.

Eta hala eta guztiz ere, Bizkaiko Euskal Filologo Taldea osatzen duten Joseba Butroe, Jokin De Pedro, Juan Manuel Etxebarria, Alberto Mardones eta Pilare Baraiazarra ilusioz ari dira oraindik. Ez dute eskua ahantzi eta Alea aldizkari digitaletik zorion mezu hau helarazten digute:

"Zorion ukan denak hemen haiekin dira aterpen, hots irri eta musu, ez ahakarri eraduki on".

Bizkaitarrek "T" itxurako grafika baskonikoa, Eduardo Orduña Aznarren moduan, "ts" afrikatu moduan irakurtzen dute, eta oTir’tan "hots irri eta m-" bezala ulertzen dute. Nik, berriz, "T" itxurako grafia baskonikoa "Nb" sudurkari talde baten ordez dagoela uste dut, eta hauxe da nire irakurketa:

"Zorioneku den ek- behegir ate (hu)rren, on birretan etse a garri erhaukon".

Kasualitatea izango da, baina kasualitate ederra ate batean zegoen esku bat izatea, eta testuan erraz ate eta etxe antzematea. Kasualitatea da begira(tu) antzeko aditz bat agertzea (zenbait lekutan babes(tu) adierarekin erabiltzen dena). Kasualitatea, aterren ‘ate hurren’ formaren antzekoa izatea. Zorionekoa, atera hurreratzen dena babes bila. Birritan zorionekoa etxean babesa aurkitzen duena. Kasualitatea oTir´tan "on birretan" irakurri ahal izatea. Kasualitatea, etxe -a, etxe hau. Kasualitatea, garri hitzak berak Orotariko Euskal Hiztegiko 3. azepzioan "merezi izatea" esanahia edukitzea (Jauna, zu bai zara nor etxe honetan sartzeko). Kasualitatea, erhaukon "derauko" (dio) adizkitik hain hurren izatea. Kasualitate asko egun gris hauetan amesteko. Sorionekuak izan gaitezen eta, hots, irri eta musu pila denondako.


Elkarretaratzeak Ondarroan lan heriotza salatzeko

Astelehenean jakinarazi zuten 35 urteko gizonezko bat hil zela Ondarroan, lanean ari zela, bakarrik, Itsasaurre kaleko etxebizitza bateko eraberritze lanetan. Leiho baten markoa mozten ari zela lepoan egindako zauri baten ondorioz hil zen. Langilea igeltseroa zen, arduradun lanetan zebilen eraberritze lanetako obretan, eta bost hilabete zeramatzan Zero Plus Berrikuntzan enpresan lanean.

LAB sindikatutik aipatu dutenez gertaera honek, “laneko segurtasunerako arauak etengabe urratzen direla argi erakusten du”. Langilea bakarrik aritzearen ezaugarriari erreparatu diote “nola liteke gaur egun, obra batean langile bat, bakarka aritzea?”. “Inork ez du ikuskatzen obretan lanak behar bezala egiten direnik segurtasun

ikuspegitik” gehitu dute. Hortaz, erakundeei neurriak eskatzen dizkiete, bereziki eraikuntzan inspekzio eta jarraipenak areagotu ditzaten segurtasun arauak integratuaraziz.

Lan istripua salatzeko eta hildako langilearen senide, lagun eta kideei elkartasuna adierazteko, hainbat elkarretaratze deitu ziren Ondarroan. Gainera, Ondarroako Udalak, elkarretaratzeak burutu diren egunak dolu egun bezala izendatu ditu.

Atzo [maiatzak 4] Ondarroako herriak, hainbat eragilerekin batera, elkarretaratzea egin zuen 19:00etan, Alamedan.

Gaur, 12:00etan, berriz, ELA, LAB, ESK, STEILAS, EHNE eta HIRUk sindikatuek deitutako elkarretaratzea burutu dute Itsasaurren.


'Esnatu Naiz' kabareta aurkeztuko dute azaroaren 21ean Iruritan

Igandean 19:00etan Gizarte Bilgunean izanen da helduentzako antzerkia

'Esnatu Naiz' kabareta, antzerkia, dantza eta musika nahasten dituen showa aurkeztuko du aste honetan Andoni Mutiloa artistak Iruritan. Baztango Kultur Batzordeak eta Berdintasun Zerbitzuak antolatu dute ekitaldia.

Sinopsia

Elurrek Londresko The Pink Flamingo klubean egiten du lan. Dantzatzeaz eta kantatzeaz gain, bere showa izatea lortu du eta gauero jende asko joaten da bera ikustera. Harrigarria izan da Elurren eraldaketa. Izan ere, duela 10 urtera arte baserrian bizi zen bere familiarekin. Nola demontre lortu du baserritar euskaldun honek underground mugimenduko modako artista izatea Londresen? Zergatik da Beyonce honen guztiaren erruduna?


Corpus prozesioko argazkiak

Gaur egin da Corpus jaietako prozesioa eta bertan ateratako argazki sorta bat da hau. Jendea pilatu da gaur ere.


Aizpuruak uste du Sanchezen inbestidura lotzeko negoziazioa "azkarra" izan daitekeela

Feijooren inbestidura eztabaidari dagokionez, Alderdi Popularreko buruzagia "iraganari iltzatuta" ikusi zuela azpimarratu du EH Bilduko ordezkariak Euskadi Irratiko 'Faktoria' saioan egindako elkarrizketan.

Mertxe Aizpurua EH Bilduren Kongresuko bozeramaileak uste du Pedro Sanchez PSOEko hautagaiaren inbestidura lotzeko negoziazioa "azkarra" izan daitekeela, "ez garelako hutsetik abiatzen".

Euskadi Irratiko 'Faktoria' saioan egindako elkarrizketan, sozialistekin "lehendabiziko oinarriak" jarri dituztela azaldu du, baina oraingoz dokumenturik ez dutela elkar trukatu argi utzi du. Aizpuruaren esanetan, "kontaktuak etengabe" izan dira, besteak beste, Diputatuen Kongresuko Mahaia osatzeko, baina berez inbestidurarako negoziazioa ez da hasi.

Alberto Nuñez Feijoo PPko buruzagiaren inbestidura eztabaidari dagokionez, Alderdi Popularreko presidentegaia "iraganari iltzatuta" ikusi zuela azpimarratu du EH Bilduko ordezkariak. "Feijoo eta PP ultraeskuinarekin erabat lerrokatuta ikusten ditut", erantsi du.

Aizpuruaren ahotan, osoko bilkura "nahiko bortitza" izan zen atzokoa. Nahiz eta Feijook bere hitzaldiari "ironia puntu" bat sartu ziola onartu, horren atzean "eraso pertsonalak" ezkutatu zituela salatu du EH Bilduko bozeramaileak. "Maila antzua erakutsi zuen", gaineratu du.

Era berean, PPko hautagaiak "txisteen artean, erasoak, irainak eta gezur borobilak" uztartu zituela kritikatu du Aizpuruak, eta hori "onartezina" iruditzen zaio. Zentzu horretan, "ordaina izatea" espero du.

Bestalde, datorren legealdia Estatu mailan eztabaida nazionala "behingoz" zabaltzeko baliatu behar dutela uste du EH Bilduko ordezkariak. Horrela, lurralde auziari heldu behar zaiola adierazi eta "PSOE horren kontziente" dela erantsi du. Hala ere, pausoak "pixkanaka-pixkanaka" eman behar direla ohartarazi du, "gai konplexua delako, erpin askokoa".

Gainera, erabakitzeko eskubidearen inguruan, Espainiako Estatuan "pedagogia demokratiko handia" egin beharra dagoela nabarmendu du Aizpuruak, orain arte "anatema" bat izan delako. Horregatik, Kataluniako indar independentistek erreferendumaren gaia inbestiduraren negoziazioan planteatzea "akatsa ez" dela argi utzi du: "inola ere".

Azkenik, "parez pare irekitzen zaigun aukeran, sekula ez delako honelako testuingururik izan, zuhurtzia eta ardura" eskatu die PSOEri, ERCri, Juntsi eta baita EH Bilduri ere.


12 urtetik gorakoentzako eskulan tailerra antolatu dute Zubietan

Pazko astean haurrentzako, eta orain, helduentzako eskulan tailerra antolatu dute Zubietan. Maiatzaren 7an,14an, eta 21ean, eta ekainaren 4an, izanen da, eta egun bakoitzean bi orduz elkartuko dira eskolan, 10:30ean hasi eta 12:30ak arte Iciar Mikelperizena gidari dutela.

12 urtetik gorakoentzako zuzendua dago ikastaroa, eta 20 euroko prezioa du. Izena emateko 948 450 161 zenbakira deitu behar da maiatzaren 2a baino lehen, eta deitu ahala beteko dira plazak.


Imanol Larrañaga azkoitiarrak irabazi du Arriarango lasterketa

Joan den larunbatean jokatu zuten 1.300 metroko desnibel metatua eta 23 kilometroko distantzia dituen proba Beasaingo Arriaran auzoan. Kirolari azkoitiarrak 1:50:49 denbora behar izan zuen helmugara iristeko.

Imanol Larrañaga, helmugara iristean. (Argazkia: Goierriko Hitza)

Xabier Mendizabalen oroimenez, joan den larunbatean jokatu zuten Beasaingo Arriaran auzoko (Gipuzkoa) mendi lasterketa. 1.300 metroko desnibel metatua eta 23 kilometroko distantzia ditu probak, eta Imanol Larrañaga azkoitiarra nagusitu zen gizonezkoetan. Hark 1:50:49 denbora behar izan zuen proba amaitzeko.


Asier Martinezek agur esan dio aurtengo denboraldiari

Hartara, atleta nafarrak ez du parte hartuko abuztuan, Budapesten, jokatuko den Munduko Txapelketan.

Asier Martinez atleta nafarrak, 110 metroko hesidun proban jarduten duenak, aurtengo denboraldian gehiago lehiatzeari uko egitea erabaki du. Hala jakinarazi du ostegun honetan bere sare sozialetan argitaratutako ohar batean.

"Amorruz eta tristeziaz agur esan behar diot aurtengo denboraldiari", irakur daiteke Zizurrekoak plazaratutako aipatu oharrean. "Aurten behin eta berriro saiatu naiz, eta ez daukat nire buruari ezer leporatzerik", gaineratu du. Izan ere, lesionatuta eman du neguko zati handi bat, eta, besteak beste, martxoaren hasieran ezin izan zuen egon Istanbuleko pista estaliko Europako Txapelketan.

Orain, berriz, asteburu honetan jokatuko den Espainiako Txapelketaren atarian eta abuztuaren 19tik 27ra Budapesten (Hungaria) jokatuko den Europako Txapelketa iristeko hilabete eskas falta dela, aurtengo denboraldia bukatutzat jo duela iragarri du.

Horrenbestez, 2022. urtea zeharo oparo izan ostean (Europako Txapelketa irabazi zuen Munichen eta aurretik brontzea bereganatu zuen Oregonen (AEB) jokatutako Munduko Txapelketan), arazoz betetako 2023ko denboraldia bertan behera uztea erabaki du Martinezek, Parisko Olinpiar Jokoak jokatuko diren 2024ko urteari begira jartzeko. Izan ere, bere oharrari amaiera emateko mezu baikor bat zabaldu nahi izan du: "Hoberena, beste behin, iristear dago".


Elizabeth II.a medikuen zaintzapean dagoela jakinarazi dute

Balmoralgo jauregian dago Erresuma Batuko erregina, eta han da Charles printzea ere. Estatuburuaren osasun egoerari buruzko kezka agertu du Liz Truss lehen ministroak.

Goizean bere aholkulariekin egitekoa zuen bilera bertan behera utzi du Elizabeth II.a erreginak, eta handik gutxira jakin da medikuak kezkatuta daudela haren osasun egoeraz. Errege etxeak komunikatu batean jakinarazi duenez, «medikuen zaintzapean» egotea eta atseden hartzea aholkatu diote estatuburuari. Oharraren arabera, erregina «eroso» dago Balmoralgo jauregian, Eskozian, eta han ditu gertueneko senideak, baita Charles printzea ere.

70 urte daramatza agintean Elizabeth II.ak. Bera da Erresuma Batuko errege-erreginetan tronuari luzaroen eutsi diona. 1952ko otsailaren 6an bihurtu zen erregina; hain zuzen monarkek, gobernatu baino gehiago, jada rol sinbolikoagoak zituzten aroan. Baina bost kontinenteak kolonizatu zituen inperioko irudi nagusia izan da zazpi hamarkadatan baino gehiagoan.

Iazko urte amaieratik «mugikortasun arazoak»izan ditu Elizabeth II.ak, errege etxeak berak aitortu duenez. Hori dela eta, joan den asteartean lehen aldiz Balmoralen hartu zuen kargua lehen ministro berriak, Liz Trussek —normalean Buckinghamen egin ohi da argazkia—. Gobernuburuak berak kezka agertu du estatuburuaren osasun egoeraz: «Nire gogoa eta Erresuma Batuko herritarrena erreginarekin eta haren familiarekin dago orain».

Ez da ohikoa errege etxeak erreginari buruzko halako komunikatuak plazaratzea; hori dela eta, kezka zabaldu da bai Erresuma Batuan bertan, bai nazioartean. Elizabeth II.ak Charles printzearen esku utzi ditu bere eginbeharretako asko azken urteetan, eta joan den otsailean ere hizpide izan zen haren osasun egoera koronabirusean positibo eman ostean.


Cirmauto itxi egingo dute, eta 30 langile kaleratuko dituzte

Cordovillan dituen auto denda eta konponketa lantegia itxiko ditu. Langileentzako greba deialdia egin dute.

Cirmautok Cordovillan (Nafarroa) duen auto denda eta konponketa lantegia ixteko asmoa duela jakinarazi du ELAk. Sindikatuaren arabera, enpresako zuzendaritzak negozioa desegiteko lan erregulazio espediente bat aurkeztu du, eta, ondorioz, 30 langileak kaleratuko ditu. ELAk greba mugagabea deitu du ostegunetik aurrera.

Sindikatuaren iturrien arabera, enpresak 8 milioi euroren diru sarrerak izan ditu azken urteetan, eta ez du ixteko arrazoirik. Are gehiago, salatu duenez, negoziazio epean «agerian» gelditu da enpresak ez zuela akordio bat lortzeko asmorik: «Ez du aztertu ere egin neurri ez hain traumatikoak hartzeko aukera, eta ez ditu arrazoiak justifikatu nahi izan».

ELAk deia egin dio Nafarroako Gobernuari, eta eskatu dio ez dadila aldendu, auzi honek lanpostuen galera ekarriko baitu, eta enpresak ez du halakorik egiteko arrazoi objektiborik, ezta negoziatzeko borondaterik ere.


'Dardara' dokumental proiekzioa

Berri Txarrak taldearen azken bira kontatzen duen 'Dardara' dokumentalaren proiekzioa. Villabona.dok zikloaren barruan.

Zuzendari: Marina Lameiro. Musika: Berri Txarrak. Urtea: 2021. Iraupena; 97'. Hizkuntza: euskara, gaztelania, ingelesa, japoniera eta alemana.

Sarreraren prezioa: 3 euro.


Iurretako Udalak eta JAED elkarteak lankidetza hitzarmena sinatu dute

Pertsona eta familia ahulenei laguntzea helburu duen hitzarmenaren bidez, Iurretako Udalak 9.000 euro bideratuko ditu herrian "premia larrian" dauden pertsonei arreta emateko.

Iurretako Udalak eta JAED elkarteak lankidetza hitzarmena sinatu dute, asteon, herrian "premia larrian" dauden pertsona eta familiei laguntzeko. Udalak 9.000 euro bideratuko ditu horretarako.

Iurretako alkatearen berbetan, “urte asko daramatzagu elkarlanean JAEDekin inor atzean ez uzteko. Horretarako, gizarte laguntzekin batera, JAEDeko boluntarioen ekarpena oso garratzitsua da. Mirestekoa da egiten duten lan desinteresatua". JAED elkarteak egoera ekonomiko eta sozial kritikoan egonik laguntza solidarioa behar duten Iurreta eta Durangoko pertsona eta familiak artatzen dituzte 1963tik.

Bestalde, gogoratu dute JAED elkarteari emango diotela Anderebide emakume elkarteak antolatutako azoka solidarioan bildutako dirua. Ibarretxe kultur etxean dagoen elkartasun azokaren azken eguna da gaur. Zabalik dago 09:00etatik 12:30era eta 16:30etik 19:30era.


Aragonesek ez du parte hartuko Diadako manifestazioan

Generalitateko presidenteak argudiatu du ez dela «koherentea» ANCren mobilizaziora joatea, «alderdi politikoen kontrakoa» delako eta «ez Espainiako Estatuaren aurkakoa». Talde antolatzailearentzat, gobernuburua ez dago «independentziarekin inplikatuta».

Diadako manifestazioaren antolatzaileen «planteamendua» kontuan hartu ostean, Pere Aragones Kataluniako Generalitateko presidenteak erabaki du ez parte hartzea egun horretako manifestaldian —hilaren 11koan—, argudiatuta ez dela «koherentea» hori egitea. Gobernuburuaren iritziz, mobilizazioa «alderdi politikoen kontrakoa» da, eta ez «Espainiako Estatuaren aurkakoa», eta, beraz, ez du zentzurik hor izatea, herritarrak eta indar politikoak eta erakundeak aurrez aurre jartzen dituelakoan.

Generalitateko iturriek Kataluniako hedabideei azaldu dietenez, Aragonesek uste du ANC Biltzar Nazional Katalanaren planteamenduak indar subiranisten zatiketan sakontzen duela, eta hori ez da gobernuburuaren gustuko estrategia bat. Kontrara, Kataluniako Gobernuko beste kontseilari batzuek manifestazioan parte hartuko dute; tartean, Jordi Puignero presidenteorde eta Juntseko buruzagietako bat, gaur jakinarazi duenez.

Jordi Turull alderdi horren idazkari nagusiak ere mobilizazio horretan parte hartuko zuela iragarri zuen atzo Catalunya Radio irratian, eta ERC Kataluniako Ezker Errepublikanoak gauza beraren berri eman du gaur; manifestazioari dagokionez, ERCk eskatu du «independentziaren aldekoa» izan dadila, eta ez «independentisten kontrakoa».

Diada eguneko manifestazioak agerian utzi du, berriz ere, mugimendu subiranistako alderdiek estrategia desberdinak dituztela independentziaren aferan. Artur Mas presidente izan zenetik (2010-2016) lehen aldiz ez da joango hilaren 11ko manifestaziora Generalitateko presidente bat; izan ere, Aragonesek iazkoan parte hartu zuen, eta mobilizazio horretan bere kontrako oihu batzuk entzun behar izan zituen.

Hori bai, Kataluniako hedabideen arabera, Diadako manifestazioan parte hartzera deitzen ditu Generalitateko presidenteak herritarrak, uste baitu independentzia kalean aldarrikatzea mugimendu subiranistaren «oinarrizko elementu bat» dela.

Aurtengo mobilizaziorako, ANCk zera adierazi du manifestu batean: «Ezin da ezer espero izan alderdiengandik. Soilik herriak eta gizarte zibil antolatuak lor dezakete independentzia. Ezin dira xahutu U-1eko [2017ko independentzia erreferendumeko] garaipena eta parlamentuko gehiengo independentista Espainiako Estatuarekin osatutako elkarrizketa mahaietan eta barne liskarretan».

Adierazpen horiek agerian utzi dute ANC oso kritiko dela Aragonesen estrategiarekin. Are, talde horretako presidente Dolors Feliuk adierazi du, La Vanguardia egunkariari emandako elkarrizketa batean, «kontsideratzen» duela Generalitateko gobernuburua ez dagoela «independentziarekin inplikatuta» ez badu Diadako manifestazioan parte hartzen —gobernuburuaren erabakia argitara atera aurretik egindako adierazpenak dira—.

NBEren ebazpena, «munizio»

Espetxeratu zituzten buruzagi independentisten kasuan, NBE Nazio Batuen Erakundearen Giza Eskubideen Batzordeak herenegun ebatzitakoa «munizio» gisa erabiliko dute Giza Eskubideen Europako Auzitegian dituzten kasuetarako, Raul Romeva eta Josep Rull kontseilari ohiek gaur jakinarazi dutenez.

Romevak garaipen «moral eta politikotzat» jo du nazioarteko erakundeak erabakitakoa, eta Espainiako Gobernuari eskatu dio «erantzun bat» emateko: «Ez dakigu zer esango duten, baina eskatzen diegu ebazpenaren araberako terminoetan erantzuteko». Rullek, berriz, azaldu du ez daudela oso «baikor», ez baitute uste «[Espainiako] estatuak fitxa mugituko duenik 180 egunotan». Hala ere, zera erantsi du: «Munizio juridiko on bat izango dugu irekita dauzkagun kausetarako. Ohiz kanpoko indarra emango digu».

Herenegun, NBEren Giza Eskubideen Batzordeak ebatzi zuen Espainiak urratu egin zituela Kataluniako Generalitateko eta Parlamentuko kideen eskubide politikoak 2017ko erreferenduma antolatzeagatik kargugabetu zituenean auzitegien epaia jaso aurretik.

Salaketa 2018an jarri zuten Oriol Junqueras Generalitateko presidenteorde ohiak, Romevak, Rullek eta Turullek, argudiatuta zigortuak izan aurretik kargugabetuak izan izanak urratu egiten zuela Giza Eskubideen eta Eskubide Politikoen Nazioarteko Ituna.

NBEren epaiak arrazoi ematen die buruzagi independentistei, eta nabarmentzen du matxinada delitua egotzita kargugabetu zituztela salatzaileak, nahiz eta manifestariei eskatu zieten modu baketsuan protesta egiteko, eta azkenean sedizioagatik zigortu zituzten —matxinadaren kasuan ez bezala, sedizioa ez da indarkeriarekin lotzen—.


Erreken garbitasunaren aldeko kartel marrazketa

Ordutegia: 11:30-13:00.

Tokia: Usurbilgo frontoia.

Zehaztasunak: "Haur eta helduen konzientziazio handiago bat sortzearren, familia eta lagun artean egiteko abiatu den ekintza. Erreken garbitasuna mantentzearen garrantzia aldarrikatzen duten kartelak margotuko ditugu".

Izen ematea (ez beharrezkoa): usurbilkultura.eus

Edukiera: 40 lagun.

Antolatzailea: Anerreka Ingurumen Elkartea.


Argazkia

Azoaren 20an Bilbon La Casillan izango den Manifestazio Nazionalari babesa adierazteko argazkia.


'Skate' mundua eta emakumea erdigunean gaur, Erriberan

'Irristatzen diren emakumeak' lelopean, Skate munduaz hitz egingo dute gaur Amets Castrejana feminismoan eta kirolean adituak eta Erika Caballero emakume skaterrak. Arratsaldeko 18:00etan hasiko da hitzaldi-tailerra, Erriberako erakusketa aretoan. Antolatzaileek bertaratzeko asmoa dutenei materiala ekartzeko gomendioa luzatu diete.


Jai Alai Winter Series: Sendotuta eta pilotari nahiz partidu gehiagogaz

Iaz, lehendabiziko aldian erantzun paregabea jaso ostean, are sendoago eta luzeago dator Jai Alai Winter Series zesta-punta txapelketaren bigarren edizioa. Bigarren urtez, Gernika-Lumoko Jai Alai pilotalekuak zesta-puntaren egungo izarrak hartuko ditu, Aritz Erkiaga ispastertarraren eta Jon Bullet Zabala markina-xemeindarraren testigua nortzuek hartuko ikusteko. Pilotari kopurua handituko dute: sei bikotetik zortzira pasatuko dira. Ondorioz, lehiaketako partidu kopurua ere hazi egingo da, iaz baino ia norgehiagoka bikoitza egongo baitira: hamasei jardunaldi edukiko ditu, urriaren 31 eta otsailaren 19a bitartean. Iazko bi hilabeteetatik, beraz, laura igaroko da.

Gaur egin dute, Mundakako Santa Katalina ermitako zelaigunean, aurtengo Winter Series txapelketaren aurkezpen agerraldi ofiziala. Bertan egon dira jokatuko duten hamasei puntistak eta antolatzaile nahiz babesleak, denak Unai Narbarte aurkezle ofizialak gidatuta. Era berean, Mundakako alkate Irati Gondra eta Euskara, Kultura eta Kirol Foru diputate Lorea Bilbao ere aurkezpenean egon dira. Antolatzaileek azaldu dutenaren arabera, aurtengo Winter Seriesen jomuga nagusiak “iazko edizioa gainditzea” eta “zesta-puntarentzako espazio berriak bilatzea” izango dira. Zentzu horretan, puntista gazteei atea zabaldu gura izan diete aurten. Horren erakusle da Thomas Urrutia (2001), Julen Del Rio (1996), Thibault Basque (1996) edota Johan Sorozabal (2002) gazteek jokatzea.

ARGAZKIAK

Bilbaok adierazi du txapelketa “oso indartuta” datorrela aurten, iazko “esperientzia bikainaren” ostean. “Pilotari gehiago, partidu gehiago eta ikusle gehiago edukiko ditu aurtengo edizioak, eta hori albiste bikaina da bai zesta-puntarentzat, bai euskal kirolarentzat, oro har”. Gondra ere pareko moldez mintzatu da: “Eskualderako oso albiste ona da maila hain handiko konpetizioa berton ospatzea, are gehiago formatu handiagoagaz eginda eta data berezi batean hasita”.

Zabala: “Uda oso ona izan da biontzat, baina, batez ere, Aritzentzat”

Hasierarik onena. Winter Series, hain zuzen ere, Jai Alaira bertaratuko diren gernika-lumotarrentzat oso berezia den data batean ipiniko da abian: Urriko Azken Astelehenean. Lehen edizioko txapeldunak Erkiaga eta Zabala, Unai Lekerika eta Xabier Barandika etxeko puntisten kontra neurtuko dira, maila handiko partidu batean. Hala estreinako partidu horretarako, nola txapelketa osorako, antolatzaileen aurreikuspena “oso positiboa” da. Aurten ere, iaz legez, txapelketa osorako bonu orokorra erosteko aukera egongo da; 60 euroko prezioa edukiko du . Eguneko sarrerak ere salgai ipiniko dituzte, eta salmenta, hain zuzen “bide onetik” hasi da: Egun gutxiren buruan, ia 500 bonu saldu dira”.

Erkiaga: “Aurtengo txapelketak ezustekoak edukiko ditu”

Iazko garaileak “motibazioz gainezka” agertu dira. Aurrelari ispastertarrak adierazi du “izerdia gogotik bota” beharko dutela bigarrenez txapela lortzeko, eta osatu dituzten bikoteak “maila izugarrikoak” direla. Garaipena berrestea baino, “ikuskizuna ematea” du helmuga Erkiagak: “Kirol eta txapelketa hau hain bero hartu dituzten ikusleei gure bertsiorik onena itzuli behar diegu eta horretako biderik egokiena ahalik eta partidurik ederrenak jokatzea da”. Horretarako bidea ere argi du: “Ligaxkan partiduz partidu egin beharko dugu, eta finalaurrekoetara indartsu iristen saiatu; hortik aurrera, ea lehiak noraino eroaten gaituen”. Aurtengo txapelketak, hautagaiei dagokienez, “ezustekoak” edukiko dituela ohartarazi du aurrelariak, eta “jende gaztearen maila handia” nabarmendu.

ARGAZKIAK

Zabalak, bere aldetik, “labana ahoan dutela” kantxaratuko direla aurreratu du: “Uda ona izan da biontzat, batez ere Aritzentzat, eta indartsu ailegatuko gara fisikoki eta buru aldetik”. Txapelketaren hazkundeaz galdetuta, “hankak lurrean” eduki behar direla adierazi du markina-xemeindarrak: “Iaz astelehenero frontoia bete egin zen, baina aurten astelehen gehiago izango dira. Gaur-gaurkoz, sarreren salmenta ederto abiatu da; ea jardunaldiek aurrera egin ahala zelako erantzuna duen lehiaketak”.

Kantxaren bi aldeak. Zabalaz eta Erkiagaz gain, Aimar Aldazabal berriatuarrak osatuko du Lea-Artibaiko pilotarien ordezkaritza. Oraintsu etxean, Mendibarren frontoian, gailendu da: Pro Am txapelketa irabazi berri du Thomas Urrutia donibanegaraztar gazteagaz batera. Garaipen horrek eman die, hain zuzen, Winter Seriesen jokatu ahal izateko txartela. Bere anaia Ibon, ostera, kantxaren beste aldean ibiliko da oraingoan; izan ere, ez da jokatzen ariko, Jokin Arbe markina-xemeindarragaz batera komentarista beharrak betetzen baino.

ARGAZKIAK

EGUTEGIA:

Urriak 31. Barandika-Lekerika vs. Erkiaga-Zabala (A multzoa)

Azaroak 7. Beaskoetxea-Loez vs. Goikoetxea-Etxeto (B multzoa)

Azaroak 14. Olharan-Basque vs. Urrutia-Aimar (A multzoa)

Azaroak 21. Tambourindeguy-Minvielle vs. Johan-Del Rio ( B multzoa)

Azaroak 28. Barandika-Lekerika vs. Urrutia-Aimar (A multzoa)

Abenduak 5. Beaskoetxea-Lopez vs. Tambourindeguy-Minvielle ( B multzoa)

Abenduak 12. Erkiaga-Zabala vs. Urrutia-Aimar (A multzoa)

Abenduak 19. Beaskoetxea-Lopez vs. Johan-Del Rio (B multzoa)

Abenduak 26. Barandika-Lekerika vs. Olharan-Basque (A multzoa)

Urtarrilak 9. Goikoetxea-Etxeto vs. Johan-Del Rio (B multzoa)

Urtarrilak 16. Erkiaga-Zabala vs. Olharan-Basque (A multzoa)

Urtarrilak 23. Goikoetxea-Etxeto vs. Tambourindeguy-Minvielle ( B multzoa)

Urtarrilak 30. Lehen finalerdia

Otsailak 6. Bigarren finalerdia

Otsailak 13. Hirugarren eta laugarren postuak

Otsailak 19. Finala.


Hasi dira txertatzen Santa Anako egoiliarrak eta langileak

Santa Anako 77 egoiliarri eta 63 behargini jarriko diete COVID-19aren aurkako txertoa. Zarauzko eta Zumaiako egoitzetako txertaketekin amaituko da kanpainaren aurreneko fasea.

Zarautzera ere iritsi da COVID-19aren aurkako Pfizer txertoa. Gaur hasi da txertaketa Santa Ana egoitzan; hain zuzen, 77 egoiliarri –bik eman dute ezezkoa– eta 63 langileri –hemezortzik eman dute ezezkoa– jarriko diete txertoa gaurkoan.

Txertaketaren aurreneko fasea izango da honakoa, eta berez hurrengo saioak 21 egunera izan beharko lukeen arren, Santa Anako langileek azaldu dute oraindik ez zaiela jakinarazi zehazki noiz izango duten hurrengo hitzordua. "Bigarren fasearen zain gaude, eta irrikaz hori lehenbailehen heltzeko", dio Maite Ijurrak. Erizain jarduten du Santa Anan.

"Martxoa inguruan nahikoa kutsatu izan genituen, eta gaizki pasatu genuen. Irrikan geunden babes hori jasotzeko moduren bat aurkitzeko. Pandemia bat da hau azken finean, eta guk ikusten dugu ez dagoela beste aukerarik", azpimarratu du Ijurrak.

Langileak adierazi du Zarauzko eta Zumaiako egoitzak direla, aurreneko fase honetan, txertoa jasotzen azkenak: "Ez dakigu zein irizpide jarraitzen dituzten txertaketarako zerrendak egitean, baina guk lehenbailehen jartzea nahi genuen. Ez da horrela izan eta azkenak gara, baina heldu zaigu azkenean".

Zarauzko eguneko zentroari dagokionez, oraindik ez dakite zein egunetan egingo den txertaketa.

Laster izango da ikusgai gaurko txertaketaren irudiak jasotzen dituen bideoa


Kontzertua eskainiko du Bergarako Orkestra Sinfonikoak zapatuan

Santa Zezilia inguruan egiten duten emanaldia da eta arratsaldeko zortzietan izango da, Mariaren Lagundiko elizan; Lagundiko mojak joan zirenetik emango duten lehenengo kontzertua izango da. Gainera, Bergarako Musika Eskolako bost musikari gaztek debutatuko dute orkestran.

Bergarako Orkestra Sinfonikoak kontzertua eskainiko du zapatu honetan, arratsaldeko zortzietan, Mariaren Lagundiko elizan eta sarrera doakoa izango da.

Emanaldi honetan Musika Eskolako bost musikari arituko dira lehen aldiz orkestrarekin: Maddi Arando biolajolea nahiz Miren Elorza, Alazne Suinaga, Lander Mujika eta Beñat Azkargorta biolinjoleak.

Ohi bezala, estilo guztietako piezak joko dituzte. Christoph W. Glucken Alceste operaren oberturarekin emango diote hasiera saioari. Ondoren, Jesus Guridiren 10 melodías vascas-en hautaketa izango da entzungai. Horien ostean musikatuko dituzte Aram Khatchaturianen Spartacus-eko adagioa, Enrike Txurrukak moldatutako 3 suediar polska eta Leroy Andersonen Blue tango.

Esker hitzak Mariaren Lagundiarentzat

Mariaren Lagundiko mojak joan zirenetik eskainiko duten lehenengo kontzertua izango da. Orkestrako Enrike Txurruka zuzendariak adierazi duenez, euretaz gogoratu nahi dute zapatuan, beti eman dieten erraztasunengatik. Esker hitzak ere izan ditu: "Orain, elizaren ardura eskolak du eta beraiek ere, erraztasun osoa eman digute kontzertua eta bezperako entsegua antolatzeko. Mila esker bada, eskolari ere".


Herri-bazkarira apuntatzeko azken eguna

Igandean adinekoekin elkartasunez herri-bazkaria antolatu dute Ezkion. Bazkal aurretik, 12:30ean, Ezkioko pilota eskolakoen partidak jokatuko dituzte. Ondoren, Argindegi Ostatuan egingo dute bazkaria 43 euroren truke, 65 urtetik gorako adinekoek 22 euroren truke).

Izen ematea gaur amaituko da, eta Udaletxean edo Udaletxeko telefonora deituz eman beharko da izena (943 72 13 03). Udaletik erraztasunak jarri nahi dizkiete herritarrei eta norbaitek bazkarira gerturatzeko arazorik izango balu, udalak garraio zerbitzua jarriko dio.


18 kasu zenbatu dira eskualdean, horietatik 11 berriro ere Andoainen

Gipuzkoan datuak kezkarriak dira, izan ere, positiboek goruntz egiten ari dira azken egunetan; eskualdean, 18 kasu zenbatu dira, horietatik 11 Andoainen, 4 Urnietan, 2 Amasa-Villabonan eta bakarra Zizurkilen.

Atzo, 10.890 proba egin ziren, eta, haietatik, 679 positiboak izan ziren. Lurraldeen arabera, 77 kasu zenbatu dira Araban, 291 Bizkaian eta 303 Gipuzkoan; 8 gehiago Euskaditik kanpo bizi diren pertsonetan.

Ospitaleen egoera dela eta, COVIDaren ondorioz 35 pertsona ospitaleratu ziren atzo, eta COVIDa duten 51 pertsona ZIUn daude.

PCR POSITIBO BERRIAK URRIA 12-18


Mugikortasun urria dutenentzat aulki "funtzionalagoa" jarri dute Azkoitiko Elkarguneko igerilekuan

Udalak adierazi duenez, orain arte zegoen aulkia ez zen "erabilgarria", eta mugikortasun urria dutenek igerilekura sartzeko eta handik irteteko laguntza izan dezaten eskuratu dute berria.

Aulki berria, Elkargunean. (Azkoitiko Udala)

Mugikortasun urria duten pertsonentzat aulki berria jarri dute Azkoitiko Elkargunean, hango igerilekura sartzeko eta handik irteteko laguntza izan dezaten. Udalak adierazi duenez, aurretik ere bazegoen horretarako beste aulki bat, baina ez zen "erabilgarria". Oraingoa, berriz, "modernoagoa eta funtzionalagoa" dela jakinarazi dute, eta aulki berria eskuratzeko 9.000 euroko inbertsioa egin dute. Aniztasun funtzionala duten pertsonek "aukera berberak" izan ditzaten, Udalak ezinbestekotzat jo du espazioak gero eta inklusiboagoak izateko neurriak hartzea.


Martxoko GUKA magazina

Eskualdeko eduki interesgarrienak biltzea helburu duen saio berria dakar Urolako Komunikazio Taldeak. Mireia Galarza kazetariaren eskutik, lehen atal honetan Getarian gauzatuko da GUKA magazina, eta Eñaut Elorrieta musikaria izango da gonbidatu nagusia. Txomin Iribarrek ere parte hartu du gaurko saioan, Orioko Zaharren Babeslekuko presidenteak.


15 positibo atzeman zituzten atzo gure lurraldean, Nafarroa osoan 473

Atzo 15 positibo atzeman zituzten gure lurraldean: Sei Malerrekan, lau Baztan-Zugarramurdin, hiru Bortzerrietan eta bi Leitzaldea-Urumealdean. Nafarroa osoko datuei erreparatuta, berriz, atzo 473 positibo atzeman zituzten. Atzo, otsailak 8, hamalau pertsona ospitaleratu zituzten, ospitaleratuta zeudenetatik inor ez zuten ZIUan sartu baina bi gaixo hil ziren.

Gure lurraldean pandemiaren hasieratik metatutako positiboak errepasatuz gero, azkeneko datuen arabera 1.844 dira Doneztebeko osasun eremuan (Malerreka+Bertizarana) atzeman dituztenak, 2.649 Elizondoko eremuan (Baztan+Urdazubi+Zugarramurdi), 1.606 Leitzako eremuan (Arano+Areso+Goizueta+Leitza) eta 2.763 Bortzirietan.

Nafarroa osoko datuei dagokionez, atzo, otsailak 8, 2.157 proba egin zituzten eta horietatik 473 positibo eman zuten (% 21,9)

COVID-19ak jota, atzo, otsailak 8, hamalau pertsona ospitaleratu zituzten, ospitaleratuta zeudenetatik inor ez zuten ZIUan sartu baina bi gaixo hil ziren Alta eta bajen balantzea egin ondotik, orain 185 daude ospitalean, horietatik 23 ZIUetan.

Birusak eragindako infekzioen intzidentzia metatuari dagokionez, 194.726 da, eta heriotza kopurua 1.395ekoa.

Nafarroan 1.362.260 txerto eman dituzte oraingoz. Atzo, otsailak 8, 1.766 txerto paratu zituzten eta, oraingoz, 545.475 pertsonek osatua dute txertaketa eta hirugarren dosia bertze 319.830 pertsonek hartu dute.

Zalantza txikienarekin antigeno testa egitera joan eta PCRa egiteko orduan ez hutsik egin

Helburua ahalik eta kutsadura gehien atzematea da, bereziki harreman sozialak eta familiarrak areagotzen diren garai hauetan.

Gogoratu PCRko proba batean emaitza positiboa duten pertsonek beren kontaktu estuak Osasun karpeta pertsonalaren bidez adieraz ditzaketela, eta ez dutela aztarna-taldeak kontaktatu zain egon beharrik.

Eskualdeko datuak

Infogram


Azken jardunaldiaren faltan, Euskaldunak hirugarren postuan amaituko du Gizonezkoen Gorengo mailako liga

Aurreko asteburuan 1-3 irabazi zuen, Oiartzun taldeko zelaian. Azken jardunaldia asteburu honetan jokatuko da. Euskalduna Axularren aurka ariko da, Ubitarte zelaian.

Sailkapena, 29. jardunaldian

Real Union B 69

Deusto 60

Euskalduna 55

Touring B 49

Azken jardunaldia:

Axular azken aurreko postuan sailkatuta dago, 27 punturekin.

Euskalduna-Axular